ועדת הכלכלה, כנסת 20, פרוטוקול מספר 305, 2016-07-28 09:30

איתן כבל: בוקר טוב לכולם.

איתן כבל: היום יום חמישי, רק פעם אחת כי טוב.

איתן כבל: גברתי מנהלת הוועדה, היועצות המשפטיות, דובר הוועדה, הרשם, מנכ"ל משרד התקשורת, אורחים נכבדים.

איתן כבל: בוקר טוב.

איתן כבל: שבוע טוב.

איתן כבל: למען הסדר הטוב, אני אניח בפנינו את לוח הזמנים שלנו.

איתן כבל: אנחנו מתחילים את הבוקר בחוק התקשורת (בזק ושידורים) (תיקון מס' 57) (הרשות והמועצה לשידורים מסחריים), התשע"ג-2013.

איתן כבל: בנושא הזה נדון עד השעה 12:00.

איתן כבל: בשעה 12:00 יש לנו שתי רביזיות בשני נושאים אחרים, שתי רביזיות קצרות שאינן קשורות להצעת החוק.

איתן כבל: לאחר מכן, בשעה 12:30 אנחנו יוצאים להפסקה עד 13:30 כאשר משעה 13:30 עד שעה 15:00-15:30 לכל היותר נשב לדון בנושא הנ"ל.

איתן כבל: ברשותכם, אני רוצה לפתוח את הדיון.

איתן כבל: אני רוצה למקד את הדיון כאן בטרם נפתח אותו כדי שנבין במה אנחנו הולכים לעסוק היום.

איתן כבל: בנושא ברית המועצות, ואני אמשיך לקרוא לזה ברית המועצות כי זה יותר פשוט וקל מלומר את כל המשפט הארוך של הרשות.

איתן כבל: אני רוצה לנצל את ההזדמנות ולומר לשלומי סבן שהוא על הצילומים בערוץ הכנסת, לומר לו בוקר טוב ושיצלם אותנו מחייכים.

איתן כבל: ברשותכם, אני רוצה לומר את הדבר הבא.

איתן כבל: יש לנו שתי נקודות מרכזיות שמבחינתי הן ליבת החוק.

איתן כבל: החוק מורכב מכמה וכמה עניינים אבל מבחינתי חייבים לתת על הנקודות האלה בהסכמה רחבה וברורה, ובוודאי אתי.

איתן כבל: נושא אחד, כפי שאמרתי, הוא נושא העובדים.

איתן כבל: אמרתי זאת כבר בפתיחת הדיונים ואמרתי שמנקודת המבט שלי עד שלא יסתיים העניין עם העובדים אין לי שום כוונה להעביר בקריאה שנייה ושלישית את החוק.

איתן כבל: זה נאמר.

איתן כבל: זה לא משהו שאני מסתיר אותו.

איתן כבל: לכן אני אומר שלא צריך לשלוח אלי שליחים והכול בסדר.

איתן כבל: אנחנו על העניין הזה לגמרי.

<קריאה: אני רוצה להבין.

<קריאה: אתה כועס עלי שאני עושה את העבודה שלי?

איתן כבל: לא.

איתן כבל: חס וחלילה, אבל לפעמים זה ביתר.

<קריאה: אני לא שלחתי אליך שליחים.

<קריאה: כמו שאתה יודע, הקשר בינינו הוא ישיר.

איתן כבל: נכון.

איתן כבל: לא דיברתי על זה.

איתן כבל: אני אומר שאנחנו על זה והוועדה על זה.

איתן כבל: נקודה שנייה נוגעת לשני הליכים מאוד מאוד חשובים בליבת החוק.

איתן כבל: הנושא של דרך מינוי היושב ראש ונושא שני הוא דרך מינוי ועדת האיתור.

איתן כבל: אלה שתי נקודות שהן ליבת החוק מנקודת המבט שלי ואני מניח של לא מעט אנשים שעוסקים בעניין הזה.

איתן כבל: אנחנו נבוא בדברים וננסה להגיע להסכמות.

איתן כבל: אני כבר אומר, ואני אומר את זה גם לך מומו, שאצלי שום דבר כבר לא קדוש במובן הזה של הדרך של מה צריך שיהיה בכל הנוגע לדרך המינוי של היושב ראש ודרך מינוי ועדת האיתור.

איתן כבל: אני חושב שיש כאן מעשה מאוד גדול של החיבור שאני תומך בו בכל לבי ולא הסתרתי זאת מעולם אבל אני רוצה שנעשה את זה הכי נכון, הכי טוב, לא רק לטווח הקצר אלא שהדבר הזה כבר ילך אתנו בוודאי אחרי ההמלצות שאתה מביא כוועדת פילבר, שאני מניח שבשלב כזה או אחר יהפכו לחקיקה שתשנה את פניה של התקשורת כמעט מן הקצה אל הקצה.

איתן כבל: לכן בדברים האלה, מרגע זה אנחנו חייבים להיות מה שנקרא מקפידים על קוצו של יוד ואני מתכוון לזה בצורה הכי ברורה וכך אני מתכוון להתייחס לדברים.

איתן כבל: מעבר לכל מה שאמרתי, יש עוד אלף ואחד דברים שצריך לתת עליהם את הדעת, גברתי היועצת המשפטית ודנה, ואנחנו נתקדם ונעשה כמה שיותר כדי להשאיר לעצמנו להתמקד אחר כך בצורה יותר רגועה בעניינים אליהם התייחסתי.

איתן כבל: אני רוצה להזכיר שבענייני העובדים האוצר בדברים מול ההסתדרות.

איתן כבל: אני ביקשתי לא להיות שותף בשלב הזה לדיונים.

איתן כבל: אני כמובן מעודכן ואני בתוך הלופ, אלא שביקשתי שתינתן אחר כך ההזדמנות, בדיוק כמו שעשינו בנושא תאגיד השידור הציבורי ורשות השידור, ויתאפשר לי להיכנס כגורם מתווך, אם אני אדרש, בין הגורמים השונים כדי לחתוך אם נידרש לכך בשאלות בנושא העובדים.

איתן כבל: כן, מיקי.

מיקי רוזנטל: תודה רבה לך אדוני היושב ראש.

מיקי רוזנטל: אני באמת מצטרף לדעתך בכך שאי אפשר לקדם את החוק או להצביע עליו עד שלא מסתיים העניין עם העובדים.

מיקי רוזנטל: ברשותך, כן הייתי רוצה – בלי להיכנס לפרטים של הוויכוח, אם יש ויכוח בין העובדים לאוצר - לשאול כמה המשא ומתן אינטנסיבי.

מיקי רוזנטל: אולי נקבל סקירה קצרה לפני שאנחנו נכנסים לחוק.

מיקי רוזנטל: שיאמרו לנו נציגי העובדים או נציגי האוצר מה המצב.

איתן כבל: ברשותך, אני רוצה לחסוך את הדבר הזה.

איתן כבל: יש משא ומתן עכשיו והוא מתנהל.

איתן כבל: אלה לא מרוצים ואלה לא מרוצים.

איתן כבל: אני באמת רוצה להתחיל לקרוא את החוק.

איתן כבל: לכשיגיע הרגע, והוא יגיע בדיון הבא או בדיון אחריו, נפתח את כל התמונה.

איתן כבל: אני לא רוצה להתחיל עכשיו כדי לא לייצר איזה שהן אמירות שסוגרות פינות מכאן או מכאן.

איתן כבל: איפה אנחנו אוחזים?

<אתי בנדלר: בסימן ד', עובדי הרשות, תקציבה ועסקאותיה.

<דנה נויפלד: זה הוקרא בפעם הקודמת, הוסבר ולא הוצבע.

<אתי בנדלר: גם לגבי סעיף 6פג.

<דנה נויפלד: סעיף 6פג הוא הסעיף שעוסק בעובדים ולכן הוא לא הוצבע.

<דנה נויפלד: הקראנו את הסעיף בישיבה הקודמת.

<דנה נויפלד: 6פד הוא הנושא של התקציב והאגרות עליו דיברנו.

<לאה ורון: הוועדה עוסקת בנוסח של ה-28 ביוני 2016.

<לאה ורון: זה הנוסח שמונח לפני כולם.

<דנה נויפלד: נכון.

<דנה נויפלד: לא הבאנו נוסח אחר.

<דנה נויפלד: הקראנו את זה בדיון הקודם.

<דנה נויפלד: הסברנו את סעיף תקציב הרשות ועסקאות הרשות ולא הייתה הצבעה.

איתן כבל: תחזרי בפנינו.

<אתי בנדלר: את עברת כבר לסעיף 6פד.

<דנה נויפלד: נכון כי 6פג זה הסעיף שעוסק בעובדים והיושב ראש אמר שהוא לא רוצה לדון בו.

איתן כבל: נכון.

איתן כבל: אני זוכר שהתחלנו לעסוק בנושא האגרות.

איתן כבל: הייתה התייחסות מי מתקצב ואנשי הכבלים והלוויין דיברו על כך שהם לא רגילים לתקצב ועכשיו משיתים עליהם את העניין.

איתן כבל: הדברים נאמרו ואפילו היה ויכוח סביב סוג הסנדביצ'ים.

<אתי בנדלר: אדוני, הייתה עוד שאלה לגבי סעיף קטן (א) שהעלינו בשאלה איך מבטיחים שלא ייבשו את הרשות החדשה עם התקציב.

איתן כבל: אני רוצה להעלות שלוש נקודות.

איתן כבל: חשוב לי שאנשי האוצר כאן ושישמעו את הדברים.

איתן כבל: טענה ראשונה הועלתה על ידי הכבלים והלוויין שאמרו שהם ידעו להתנהל ומה פתאום עכשיו הם צריכים למצוא את עצמם כשמושת עליהם סכום.

איתן כבל: מצד שני הרשות השנייה גם עכשיו אומרת שהיא רוצה להבין בדיוק איך היא מעבירה את הכסף ומהיכן יבוא הכסף כי הגורמים שנמצאים מאחורי, כמו ערוץ 10 וערוץ 2, יש להם עכשיו השגות על כמה צריך להעביר ואיך צריך להעביר.

איתן כבל: כדי לחדד כי זאת נקודה מאוד חשובה שצריך לתת עליה את הדעת, אנחנו נעשה סבב קצר, ממש קצר, וכל נציג של כל גוף יאמר ממש בקליפת אגוז את עמדתו ולאחר מכן נשמע את תגובתו של אסף ממשרד האוצר, אם נידרש אליה ונכריע.

<מיכל ריבלין: מנהלת אגף ערוצים ורגולציה, הוט.

<מיכל ריבלין: לא אחזור על מה שנאמר ועל הטיעונים שטענו שניתן לשמור על עצמאות הרשות גם ללא תקציב אגרות.

<מיכל ריבלין: אבל אם כבר מדברים על אגרות, אני חושבת שחשוב לגדר את התקציב הזה.

<מיכל ריבלין: לרשות רגולטורית יש נטייה להתרחב מעבר לנדרש לפעמים וחשוב שיהיה פיקוח על התקציב וגם שייקבעו בתקנות עלויות נורמטיביות לתקציב הרשות שיחושב בתקנות שאולי שר התקשורת יתקין.

<מיכל ריבלין: מעבר לזה, תקציב הרשות לא צריך להיות ממומן רק מכספי האגרות.

<מיכל ריבלין: אני חושבת שכדי לשמור על עצמאות הרשות, עיקר תקציבה צריך לבוא מהמדינה כאשר תקציב האגרות ישלים.

איתן כבל: זה תרתי דסתרי.

איתן כבל: אני בעד אבל אני אומר שזאת סתירה פנימית.

איתן כבל: עצמאות ומדינה, זאת בעיה.

מיקי רוזנטל: יש דרך.

<מיכל ריבלין: יש רשויות שמתנהלות כך כמו רשות ההגבלים העסקיים שיש לה תקציב נפרד.

<מיכל ריבלין: זה משהו שאפשר לפעול לפיו.

<מיכל ריבלין: אבל ההתנהלות כמו שאני מכירה אותה, אם יש תקציב מועצה, תקציב רשות, קיים ושוטף ומה שמגביל אותה לעמוד במשימות שלה הוא זה שיש תקציבים אקסטרה כמו יועצים חיצוניים שהרשות רוצה להביא ועל כל יועץ כזה היא צריכה להגיע לאוצר ולשכנע, אז התקציב הזה, התקציב שהוא מעבר, שקשה לה להשיג אם כל התקציב יושב במדינה, זה התקציב שצריך לממן מאגרות.

<מיכל ריבלין: תקציבה העיקרי של הרשות צריך להיות ממומן על ידי המדינה.

<מיכל ריבלין: אני חושבת שהפתרון הזה יביא לכך שהיא תוכל לפעול באופן עצמאי.

איתן כבל: עמדתך ברורה.

איתן כבל: את אומרת שלא רק שלא שילמתם עד היום אלא אין שום סיבה שזה יושת עליכם.

איתן כבל: לדעתך התקציב המושת צריך לבוא מקופת המדינה ויש לכך תקדימים.

<מיכל ריבלין: אני חושבת שצריך לגדר שתקציב האגרות צריך לעמוד על עשרים אחוזים מתקציב הרשות.

<מיכל ריבלין: זה יבטיח את זה שהפעילות השוטפת של הרשות תמומן מתקציב המדינה.

איתן כבל: זאת אומרת, אם אני מוסיף על מה שאמרת עד עתה, אני מבין, לא חייבים לתת לזה נפח גדול מדי.

איתן כבל: אני הבנתי את מה שאת אומרת.

איתן כבל: ברור לי שאת רוצה שישלמו לך.

איתן כבל: בסוף את אומרת שאם לשיטתך מתקדמים עם העניין הזה, אנחנו חושבים שאלה צריכות להיות אגרות שלא תעלינה על עשרים אחוזים מהתקציב.

<מיכל ריבלין: כן.

איתן כבל: בסדר.

איתן כבל: תודה.

<נועה גבע: אני בשם YES.

<נועה גבע: אני רוצה להוסיף ולומר שהדרישות שלנו בסיטואציה הנוכחית אליה הגענו, אנחנו מבינים שהאגרות נותרות על כנן כאן בדיון, שקודם כל הן יוטלו באופן שוויוני על כל הגורמים המשדרים.

איתן כבל: דהיינו?

<נועה גבע: שלא יהיה כאן עכשיו גורם שנושא על גבו נתח יותר גדול מגורם אחר ופתאום מתהפך המצב מסיטואציה בה זכייניות - - -

איתן כבל: אמרת כאן משפט.

<נועה גבע: אני אתן לך דוגמה.

<נועה גבע: הזכייניות של הרשות השנייה לקחו על עצמן את ההתחייבות לממן את הרשות שפיקחה עליהן במכרזים.

<נועה גבע: מכאן התחילה כל הרעה החולה הזאת שמתגלגלת אלינו שלא התחייבנו ושילמנו סכומי כסף רבים למדינה במהלך השנים בהפקות מקור, ברישיונות.

<נועה גבע: את המטלות שלנו ביצענו.

איתן כבל: אבל גם הערוצים המסחריים עשו.

<קריאה: זאת שאלה.

איתן כבל: אילם אני?

<נועה גבע: אני אומרת שכל אחד נכנס לשוק שלו באיזשהו הסדר שהיה ידוע לו במועד הכניסה.

<נועה גבע: אני חושבת שההשקעות בתשתית של הכבלים והלוויין הם משהו שאין לו אח ורע לגבי גופים.

איתן כבל: כולל אי הגעה למקומות מרוחקים.

<נועה גבע: במקרה של הלוויין, אני לא חושבת שאפשר להגיע.

איתן כבל: לא הלוויין.

איתן כבל: את צודקת, אבל ניצלתי את ההזדמנות.

<קריאה: אנחנו מטפלים בעניין הזה.

איתן כבל: יום אחד.

<קריאה: לא.

<קריאה: בקרוב.

איתן כבל: העניין הוא שתמיד זה מגיע ואז פתאום מגיעים לחציבה בעייתית שמעכבת את המשך הפעילות.

<נועה גבע: כאשר רוצים לשנות כעת את כללי המשחק ביחס לכבלים וללוויין ולהשית עליהם לממן לראשונה את הרשות, דבר שלא נעשה לגביהם עד כה אלא להפך, היו תמלוגים שהם בעצם המסה - - -

איתן כבל: את זה הבנתי ואני חושבת שגם הגברת מהוט הציגה את זה ממש טוב.

<נועה גבע: אנחנו לא רוצים שיהיה מצב שבאים ומשיתים את עיקר הסכום על הגופים האלה.

איתן כבל: אבל למה את חושבת שיש תכנית כזאת?

<נועה גבע: אף אחד לא הסביר לנו איך זה יהיה.

<מיכל ריבלין: אני רוצה לדייק.

<מיכל ריבלין: הסעיף הוא מאוד כללי ולכן אנחנו שואלים את השאלות האלה, כי זה לא ברור.

איתן כבל: הבנתי.

איתן כבל: יש לי שאלה.

איתן כבל: האם ניסיתם לקבל מידע?

איתן כבל: האם ניסיתם ליצור קשר עם משרד התקשורת ולהבין ממנו במה דברים אמורים?

<נועה גבע: אני חושבת שצריך להגיד כאן לפרוטוקול.

איתן כבל: כבלים ולוויין, האם אנחנו מגיעים והשידור הראשוני בעניין הזה מונח לפניכם עתה או שאתם כבר פניתם וביקשתם הבהרות וביקשתם להיפגש?

<נועה גבע: פנינו וביקשנו.

<נועה גבע: כתבנו מכתבים.

איתן כבל: ולא נעניתם.

<נועה גבע: כרגע אין לנו שום דבר.

<נועה גבע: דבר אחרון שאני רוצה לומר הוא לגבי ההגבלה ולמה מאוד חשוב בעינינו שהתקציב יוגבל לאחוז מסוים.

איתן כבל: כמה בעיניך?

<נועה גבע: אני אומר למה זה חשוב ברמה הציבורית.

<נועה גבע: פיקוח תקציבי אלמנטרי על התקציב הזה שלא יהפוך לבזבזני כמו שאנחנו מכירים ממקומותינו כאן.

<נועה גבע: כאשר מסתמכים רק על אגרות של הגופים המפוקחים, אין אף אחד שמפקח באופן אפקטיבי על התקציב הזה.

<נועה גבע: רק אם האוצר יכניס את היד שלו ובאמת ייקח חלק ניכר מהתקציב הזה, אפשר יהיה להפעיל פיקוח אפקטיבי על הדבר הזה.

איתן כבל: תודה לך.

איתן כבל: בסדר.

איתן כבל: במעבר לערוץ 2.

<שרית הכט: היועצת המשפטית של שידורי קשת.

<שרית הכט: אנחנו נמצאים היום במצב שכולנו מכירים אותו.

<שרית הכט: אנחנו משלמים לרשות השנייה דמי זיכיון.

<שרית הכט: הרשות השנייה תלויה במימון שלנו.

<שרית הכט: אנחנו מפוקחים שמשלמים למפוקחים שלנו וזה יוצר מצב מאוד בעייתי של אינסנטיב לרשות לייצר גביית תשלומים כמה שיותר גבוהה כי התקציב שלה תלוי בזה.

<שרית הכט: יש לנו בעצם שתי הערות מרכזיות בנוגע לסעיפים האלה.

<שרית הכט: האחת נוגעת לסעיף 6פד.

<שרית הכט: אנחנו חושבים שהתקציב צריך להיות מאושר גם על ידי ועדת הכלכלה ואני חושבת שדובר על כך בפעם הקודמת אבל לא הבנו מה הוחלט לגבי זה.

איתן כבל: נאמר.

<שרית הכט: הדבר השני הוא סעיף 6פד(ג).

<שרית הכט: הסעיף קובע שכספי האגרות כאמור בסעיף קטן (ב) יעמדו לרשות הרשות לצורך מילוי תפקידיה.

<שרית הכט: זה מתייחס למה שאמרתי בתחילת הדברים שלי.

<שרית הכט: לא כל כך ברור לנו מה זה לצורך מילוי תפקידיה וזה יוצר כאן אינסנטיב מאוד מאוד בעייתי.

איתן כבל: להזמין סנדביצ'ים מהרבה מקומות.

<שרית הכט: בדיוק.

<אילאיל לבנת: בשם שידורי רשת.

<אילאיל לבנת: אני מצטרפת לדברי חבריי מקשת ומוסיפה שהגיע אולי הזמן לייצר איזשהו שוויון בין הגופים ועם המעבר של הזכייניות לרישיונות אנחנו מבקשים שיהיה שוויון בין כל הרשיינים.

<יורם בונן: בשם ערוץ 10.

<יורם בונן: אני חושב שהקונספט הזה של אגרות זה משהו שבאופן מסורתי המדינה מתנגדת לו.

<יורם בונן: הרעיון הוא שאגרות נקבעות משיקולים אחרים ואת התקציב מממנת המדינה על פי קריטריונים שיש לכל רשויות המדינה.

<יורם בונן: הבעייתיות הזאת כמובן גדלה לאור תפקידי המועצה.

איתן כבל: משרד האוצר, אסף או מומו.

<שלמה פילבר: אני רוצה לומר רק משהו עקרוני בעניין.

<שלמה פילבר: שתי נקודות עקרוניות בעניין.

<שלמה פילבר: ראשית, בהסתכלות מקרו אנחנו אכן הולכים למהלך כזה של הקטנת מעורבות המדינה בכל העניינים, וכמו שאמרו, יש את ההבדל בין זיכיונות לבין רישיונות וכולי.

<שלמה פילבר: הכוונה היא באמת להגיע למצב שבו יש כמה שפחות תלות, כמו שאמרו, בין המפוקח למפקח.

<שלמה פילבר: מהבחינה הזאת צריך להיות איזשהו משטר של אגרות שאומר שבן אדם רוצה לקבל איזושהי זכות, רישיון מהמדינה, הוא משלם על הרישיון איקס וכרגע אני לא אומר כמה זה צריך להיות וכולי, ומאותו רגע כאילו קיבל את הזכות שלו וזה לא תלוי בשום דבר.

<שלמה פילבר: כן צריך להיות כאן איזשהו פלאג נמבר של המדינה כדי שלא תקרה הסיטואציה הזאת שיש איזשהו אינסנטיב.

<שלמה פילבר: אני חושב שבכלל כל הנושא הזה צריך להחליט שהוא יהיה בסוג של תקנות שייקבעו.

<שלמה פילבר: הוא ממילא בתקנות.

עיסאווי פריג': מה המצב היום?

<שלמה פילבר: הוא צריך להיות בתקנות.

<שלמה פילבר: הסכום הסופי, בסוף צריכה להיות איזושהי נוסחה של מספר הגופים ושל ההוצאות וכולי.

איתן כבל: אסף, אני אגיד לך מה אני מבקש.

איתן כבל: אם אתה יודע לתת לי או מישהו אחר מרשויות המדינה את המפה של החיים של הגוף החדש.

איתן כבל: המימון שלו.

איתן כבל: נעשה קודם כל את הסדר ותהיה לנו מפת התקציבים, איך הוא אמור לחיות.

איתן כבל: תאמר לנו שאלה אמורים לשלם כך, אלה אמורים לשלם כך.

<שלמה פילבר: אני לא חושב שהנושא סגור.

איתן כבל: אפילו אם הוא לא סגור.

<שלמה פילבר: מוסכם על כולם שצריכות להיות אגרות.

<שלמה פילבר: השאלה היא, ואני חושב שזאת המחלוקת – אסף יתקן אותי אם אני טועה – בתפיסת העולם.

<שלמה פילבר: זאת לא מחלוקת כי לא חידדנו את זה.

<שלמה פילבר: האוצר היה שמח שהכול יהיה מכוסה מאגרות.

עיסאווי פריג': מה המצב היום?

<קריאה: אנחנו לא בטוחים בעניין ולא נתנו את הדעת.

עיסאווי פריג': מבחינה תקציבית מכוסים היום לפני השינוי?

איתן כבל: היום יש כבלים ולוויין שהמדינה מממנת ולכן גם הטונאז' של הכבלים והלוויין הוא טון אחד לגבי החיבור כי הם אף פעם לא שילמו ועכשיו הם נדרשים לשלם סכומים כאלה ואחרים שתכף נשמע עליהם.

איתן כבל: מצד שני הערוצים המסחריים שנשאו על גבם את מירב הנטל לגבי התקציב של הרשות השנייה, הם אומרים, סליחה, אנחנו כבר נשאנו בנטל מספיק שנים ורוצים למצוא את הדרך האחרת שהנטל שהושת עלינו עד היום יהיה קטן יותר וכל אחד מדבר בשפתו מהמקום שלו בו הוא נמצא איך הוא ישלם פחות.

עיסאווי פריג': אני מחדד את השאלה כי חשוב לי להבין.

עיסאווי פריג': היום הרשות השנייה והמועצה, המדינה מעורבת תקציבית בהן?

איתן כבל: כן.

איתן כבל: אמרתי.

<קריאה: לא.

<קריאה: מועצת הכבלים והלוויין, תקציב מדינה.

<קריאה: הרשות השנייה, הכול מימון זכיינים אבל מאושר על ידי המדינה.

עיסאווי פריג': זאת הנקודה שרציתי לשמוע עליה.

איתן כבל: חברים, זה לא מה שאני אמרתי?

<קריאה: זה בדיוק מה שאמרת.

איתן כבל: זה בדיוק מה שאני אמרתי.

עיסאווי פריג': אם כן, ברשות השנייה אין מעורבות תקציבית למדינה.

עיסאווי פריג': ,

<אסף וסרצוג: יש אישור שר אוצר בהתאם כמו כל תאגיד סטטוטורי כמו שכל תאגיד סטטוטורי מחויב אבל אין מימון.

מיקי רוזנטל: ההוצאה תלויה בהכנסה.

איתן כבל: אסף, תאמר לי איך אתם באוצר – וזה העניין המרכזי שלכם – מתכוונים שהגוף הזה יתוקצב.

<זיו מאור: אני מהאגודה לזכות הציבור לדעת ואני רוצה להתייחס.

איתן כבל: אני יודע מה אתה רוצה לומר.

איתן כבל: תן לציבור גם ליהנות.

<אסף וסרצוג: אני לא אחזור על כל הטיעונים שאמרנו בדיון הקודם.

<אסף וסרצוג: הוא מאחורינו.

איתן כבל: עזוב את הטיעונים.

<אסף וסרצוג: מילה כי זאת כן טענה שלא חידדנו בפעם הקודמת והיא עלתה.

<אסף וסרצוג: הנושא של הפיקוח, שבחלקו יבוא מתקציב מדינה ובחלקו יבוא מאגרות של בעלי הרישיונות, עדיין זה בפיקוח מדינה מלא.

<אסף וסרצוג: כלומר, זה בכל מקרה נמצא בתקציב המדינה.

<אסף וסרצוג: שוב, נרשם בצורה כזאת או אחרת אבל זה בפיקוח מלא וזה חשוב כי זה עלה בכל מיני ורסיות.

<אסף וסרצוג: לגבי המפה במדויק.

<אסף וסרצוג: אמרתי את זה גם בדיון הקודם.

<אסף וסרצוג: אין כאן מטרה חלילה להטיל - - -

איתן כבל: עשה לי טובה.

איתן כבל: אתה מתחיל בכדרור ואתה מסדר לי את מה שאתה רוצה ללכת להגיד.

<אסף וסרצוג: לא.

<אסף וסרצוג: ממש לא.

איתן כבל: אל תסדר לי.

איתן כבל: בסוף, אחרי שתציג בפנינו, אנחנו קשובים ואוזנינו כרויות לפרשנות שאתה רוצה לתת לעניין, אבל אנחנו כבר מבינים על מה אתה מדבר.

איתן כבל: מה אני רוצה ממך זה שתאמר לי קודם כל זה המצב אנחנו רוצים אותו ותסביר לנו למה, אבל לי כבר יהיה יותר קל.

<אסף וסרצוג: אני אלך לסוף.

<אסף וסרצוג: אין לי מתווה סופי להגיד לך בדיוק כמה אני חושב איך לקבע את זה.

<אסף וסרצוג: אני מבין שיש כאן צורך ורצון לקבע וזה עלה.

<אסף וסרצוג: אני מבקש זמן לחשוב על הנקודה הזאת ונחזור עם איזשהו משהו שיהיה מוסכם.

איתן כבל: בסדר, אבל עדיין, ברשותכם, אני רוצה שאדוני ייתן לי את הכיוון.

איתן כבל: זאת אומרת, מה הציפיות שלכם, האוצר, כי יש כאן עניין שחשובה לנו מאוד עצמאות הרשות.

<אסף וסרצוג: אם כן, תפצל את השאלה.

איתן כבל: אני לא רוצה שייווצר מצב שבו בסופו של עניין הרגולטור הוא בעצם בעל הבית האמיתי.

<אסף וסרצוג: לא.

<אסף וסרצוג: זאת ממש לא הכוונה.

<קריאה: אין קשר בין אגרות לבין תקציב.

איתן כבל: לכן אני רוצה להבין איך אתה רוצה לתקצב את זה.

<אסף וסרצוג: אנחנו רוצים לתקצב את זה בחלקו עם אגרות ובחלקו עם תקציב מדינה, איזשהו תמהיל מסוים של זה.

איתן כבל: עוד אין לכם את היחס.

<אסף וסרצוג: אני עוד לא רוצה להגיד סתם את היחסים.

<אסף וסרצוג: אני כן יכול להגיד, ואמרנו את זה גם בדיון שעבר, שמצב הזכייניות ובעלי הרישיונות, ערוצים 2 ו-10, לעומת מה שהן משלמות היום זה שיפור דרמטי ומשמעותי.

<אסף וסרצוג: אנחנו מדברים על סכומים הרבה יותר נמוכים והמטרה היא כמובן לא להטיל עומסים לא ריאליים על בעלי הרישיון.

עיסאווי פריג': אני מבין שאתם לא יודעים לאן אתם הולכים.

עיסאווי פריג': זאת התשובה.

<אסף וסרצוג: לא.

<אסף וסרצוג: אתה רוצה מתווה ספציפי.

עיסאווי פריג': אתם לא יודעים לאן אתם הולכים.

עיסאווי פריג': אין לכם תשובות.

איתן כבל: גם אין תשובה לשאלה היותר גדולה.

איתן כבל: אסף, איך אני מבטיח - - -

<אסף וסרצוג: התקנות באות לכאן לאישור.

איתן כבל: רגע.

איתן כבל: עזוב את זה.

איתן כבל: זה ברור כשמש ולאור הירח.

איתן כבל: זה לא מה שימנע.

איתן כבל: אתה יכול גם לאשר תקנות שהן פוגעניות.

איתן כבל: זה לא העניין.

איתן כבל: אני רוצה להבין עוד נקודה, ברשותך.

איתן כבל: איך בסופו של תהליך, מבחינתכם, אנחנו לא מייצרים מצב שמחר נעלבתם אל מול הגוף החדש ואתם חותכים להם את הכסף ואז זה הופך להיות שוב משחק.

איתן כבל: אתה יודע, הכול יכול להיות.

<אתי בנדלר: איך מבטיחים שהתקציב הכולל של הגוף החדש, של הרשות, אכן יבטיח שיהיו לה מספיק כלים לבצע פיקוח נאות או את מכלול תפקידיה לפי החוק?

<אסף וסרצוג: מה החוק מבטיח שמשרד התקשורת כרגולטור שאמון על השוק יהיה לו מספיק תקציב לבצע את תפקידו לפי החוק או כל גוף אחר?

<אסף וסרצוג: הרי ברור לכולנו שאי אפשר לכתוב מספר בחקיקה שאומר מתחת לסכום זה הם לא יכולים לבצע את תפקידם ומעל הסכום הזה כן יכולים.

<אסף וסרצוג: אלה שאלות שונות.

<דנה נויפלד: יש כאן אמירה וסתירה לה.

<דנה נויפלד: אם זה תקציב המדינה, החשש מלהעליב את אסף כמובן גדלה ואז שוב העצמאות נפגעת.

<דנה נויפלד: התקנות נותנות בכל זאת ממד של עצמאות וניתוק כיוון שלא תלויים בגחמה של אסף כמו שמשרד התקשורת תלוי בגחמה של אסף.

<דנה נויפלד: לעומת זאת, אם רוצים לשמר את העצמאות, דווקא זה סוחב לכיוון של תקנות ולא לכיוון של התקציב.

<אתי בנדלר: לא.

<אתי בנדלר: סליחה, זה נכון בחלקו.

עיסאווי פריג': יש שאלות שמתפתחות תוך כדי הדיון.

איתן כבל: נכון.

איתן כבל: אין לי בעיה, אני אתן לכם לשאול.

מיקי רוזנטל: אכן יש כאן שתי סוגיות.

מיקי רוזנטל: האחת היא שכל גוף ציבורי אוהב הרבה תקציב ואיך לא מגדילים וזאת שאלה אחת.

מיקי רוזנטל: השאלה השנייה שהיא חשובה שבעתיים היא איך מבטיחים את עצמאות הרשות אל מול האפשרות לצמצם את תקציבה במידה וחבריה אינם נושאים חן בעיני השר.

<אסף וסרצוג: אם אפשר לפרוטוקול, במקום אסף לומר האוצר.

מיקי רוזנטל: בסדר.

מיקי רוזנטל: האוצר.

מיקי רוזנטל: דרך אגב, אני לא אמרתי אסף אלא אמרתי השר.

מיקי רוזנטל: הצעתי היא כדלקמן.

מיקי רוזנטל: הרי בין היתר איחוד המועצה עם הרשות נועד לחסוך כספים.

איתן כבל: בין היתר.

מיקי רוזנטל: בין היתר.

מיקי רוזנטל: אנחנו יכולים בחקיקה עצמה, בחקיקה הראשית ולא בתקנות, לקבוע שבחמש, שבע או עשר השנים הראשונות, אדוני יחליט כמה שנים, תקציב ברית המועצות יהיה למשל שמונים אחוזים מהתקציב המאוחד של שני הגופים הללו או לא ירד מתחת לסכום מסוים.

מיקי רוזנטל: זאת דרך אחת להבטיח שבאמת התקציב לא יצומצם מעבר למה שדרוש לפעילות המועצה.

מיקי רוזנטל: גם בשנים רזות וקשות.

מיקי רוזנטל: זה דבר אחד.

<אסף וסרצוג: אבל היקף הפעילות עולה.

<אסף וסרצוג: יש את האינטרנט.

מיקי רוזנטל: לא אמרתי את המספר.

מיקי רוזנטל: נתתי את זה כדוגמה לאפשרות להבטיח את עצמאותה התקציבית של הרשות שזה לדעתי דבר חיוני וחשוב לכולנו.

מיקי רוזנטל: מתוך הסכום הזה, סכום האגרות לא יעלה על איקס ולא חשוב עכשיו המספר.

מיקי רוזנטל: אנחנו צריכים לבחון את זה ולראות.

מיקי רוזנטל: זה יבטיח את זה שבאמת גם המדינה תממן וגם האגרות לא ישתוללו אתן יתר על המידה וזה מאזן בין הצורך לגבות אגרות שאני משוכנע שזה נכון ובעיקר יבטיח את העצמאות התקציבית או את האפשרות הכלכלית שהמועצה תמשיך לפעול ללא חשש שמקצצים את תקציבה.

עיסאווי פריג': אסף, אתה הפכת למחסל הלאומי לתקשורת.

עיסאווי פריג': רשות השידור ועכשיו הרשות השנייה.

עיסאווי פריג': אני שואל שאלה פשוטה.

עיסאווי פריג': בעוד שלושה חודשים בא דיון תקציבי לתקציב דו שנתי.

עיסאווי פריג': אם אנחנו מדברים על הצעת החוק המאחדת בין הגופים, הרי יש לכם תשובה כמה אתם הולכים לתקצב את הגוף הזה בפלג נמבר שלו בתקציב המדינה.

עיסאווי פריג': יש לכם תשובה כי ההכנות לתקציב כבר התחילו ויש לכם כיוון ויש לכם הכול.

עיסאווי פריג': חוסר מסירת המידע עכשיו מהווה תמרור אדום של משהו מפחיד.

עיסאווי פריג': על פי הנתונים, יש לנו שני גופים – הרשות השנייה ומועצת הכבלים – ויודעים כמה זה מעשי ויודעים את התקציב של זה ויודעים את התקציב של זה.

עיסאווי פריג': אתם הרי מממנים את מועצת הכבלים והלוויין ויודעים כמה אתם משלמים.

עיסאווי פריג': שם אתם לא משלמים והכול ידוע.

עיסאווי פריג': הכול ידוע.

עיסאווי פריג': כל התמונה שקופה עם כל הרחבת הרגולציה שעכשיו שמעתם בסוגיית האינטרנט.

עיסאווי פריג': הכול ידוע.

עיסאווי פריג': בעצם אי מתן תשובה, יש בזה הרבה ספקות לגבי הנכונות של העצמאות של התאגיד.

עיסאווי פריג': אני חוזר לרשות השידור.

עיסאווי פריג': אנחנו באנו וביטלנו את האגרה ומסרנו את התאגיד לידי האוצר על מגש של כסף כי הוא המתקצב.

עיסאווי פריג': עכשיו כשאנחנו מוסרים את הברית החדשה שהולכת לקום על מגש של כסף לאוצר ולתקשורת, אללה ירחמו הפיקוח ואללה ירחמו הרגולציה העצמאית.

עיסאווי פריג': אני אישית רוצה תשובות חותכות.

איתן כבל: בסדר.

איתן כבל: יחד עם זאת אני רוצה לומר שרק ישו נולד מרוח הקודש וגם על זה יש ויכוח בהרבה מקומות.

איתן כבל: למה אני אומר את זה?

איתן כבל: אי אפשר להחזיק את החבל בשני קצותיו.

איתן כבל: בסוף מישהו צריך לשלם את זה.

איתן כבל: מה אנחנו עושים כאן?

איתן כבל: אנחנו מנסים למצוא את האיזון, למצוא את הנקודה הנכונה שאנחנו יודעים ששמנו מספיק גדרות מחד כדי שיהיה קשה לפרוץ אותן.

איתן כבל: זה לא שאי אפשר לפרוץ.

איתן כבל: אנחנו כל הזמן רואים שכל גדר ניתנת לפריצה.

איתן כבל: אנחנו רק מנסים לשים את אותם תמרורים, כי בסוף בסוף מאיפה הם יקבלו את הכסף?

איתן כבל: הרי יש שני גורמים מרכזיים שיכולים לשלם או שלושה: האחד, או בתמהיל שמצד אחד הגופים המפוקחים עם המדינה, או זה יכול לבוא רק מהגופים המשדרים ויכול להיות גם מהמדינה.

איתן כבל: כל אחת ואחת מן השיטות האלה, יש לה סט של בעיות.

איתן כבל: דרך אגב, גם עת עסקנו בנושא של השידור הציבורי, תאגיד השידור הישראלי, גם שם מצאנו את עצמנו מתחבטים בנקודות האיזון האלה.

<אתי בנדלר: אבל שם נקבע מנגנון.

איתן כבל: נכון.

עיסאווי פריג': והמנגנון היה קשוב.

איתן כבל: בדיוק.

איתן כבל: לכן אני אומר שהרצון שלי כאן

איתן כבל: הוא לייצר את המנגנון הזה שהוא יודע להתמודד הכי טוב עם הבעיות הקיימות.

איתן כבל: לפני שאסף יציג בפנינו איך החלוקה היא היום, זכות הדיבור לך.

<יורם בונן: הדברים של אסף גרמו להבליח כי השאלה היא מה נקודת המוצא ומי מממן ומי משתתף.

<יורם בונן: כפי שכולם כאן בחדר יודעים, למהלך הזה של ברית המועצות יש היסטוריה מאוד ארוכה ואני יכול לא רק לטעון אלא גם להעיד על כך שלאורך כל הדרך היה ברור לנו שחלק מהותי מהמהלך הזה, לראייתנו, היה ביטול של התשלומים שמשולמים היום על ידי הזכיינים לרשות השנייה.

איתן כבל: אדוני נותן לי הרצאה ארוכה.

איתן כבל: מה אדוני רוצה ממני?

<יורם בונן: האגרות האלה צריכות להיות חלק סמלי.

עיסאווי פריג': למה?

<יורם בונן: אמרתי.

<יורם בונן: אני לא רוצה לחזור על כל הטיעונים שנאמרו כאן.

איתן כבל: זה במקום הזה שכל אחד רוצה לשלם פחות.

עיסאווי פריג': שהמדינה תממן.

עיסאווי פריג': לזה הוא מתכוון?

איתן כבל: לפעמים אתם גורמים לי להרגיש כאילו אף אחד כאן לא מקשיב לי.

איתן כבל: אני כבר אמרתי את זה.

איתן כבל: זאת אומרת, את אותם שלושת המנגנונים.

עיסאווי פריג': למה אם עמדתם שהמדינה צריכה לשאת בכל?

איתן כבל: כי הוא רוצה לשלם פחות.

איתן כבל: כל אחד מהאנשים כאן רוצים לשלם פחות.

איתן כבל: זה גוף עסקי והוא רוצה לשלם פחות.

איתן כבל: אתה לא מכיר את הדינמיקה?

איתן כבל: מה שהוא אומר לך, הוא יכול לתת לך עכשיו הרצאה של שעה ואם אני אעביר את זה לגופים האחרים, יהיו עוד כמה שעות.

<קריאה: אם תעביר את זה לאוצר, זה לא יהיה כך.

איתן כבל: האוצר יגיד בדיוק הפוך.

איתן כבל: הוא מייצג את ערוץ 10.

<קריאה: אני מנכ"ל האגודה לזכות הציבור לדעת.

<קריאה: החוק קובע ברחל בתך הקטנה שהרשות השנייה תפרסם באתר האינטרנט את תקציבה אבל האופן שבו הרשות מתיימרת לעמוד בחובה הזאת הוא לא מספק.

<קריאה: התקציב מאוד מאוד לא מפורט והרשות מתעלמת מבקשותינו.

<קריאה: האופן שבו הרשות השנייה מנסה, מתיימרת לעמוד בחובה שחלה עליה לפרסם את התקציב שלה באתר האינטרנט שלה, רחוק מלהיות מספק והרשות גם מתעלמת מבקשת חופש המידע שלנו בנושא הזה.

<קריאה: הסיבה שאני מעלה את הנקודה הזאת נוגעת לרלוונטיות.

<קריאה: האופן בו אנחנו מדברים כאן על אפשרות לשלב בין אגרות לבין תקציב המדינה, זה חוק פרקינסון בהתגלמותו.

<קריאה: השאיפה הבלתי נגמרת של גופים ממשלתיים להתרחב.

<קריאה: כאשר היושב ראש מדבר בצדק על עצמאות תקציבית לגוף הזה כדי שהפיקוח שלו יהיה יעיל, צריך לקחת בחשבון את מה שנעשה לאורך השנים ברשות השנייה.

<קריאה: אפשר לומר במידה מסוימת של הגינות שהרשות השנייה השתמשה בעצמאות תקציבית שניתנה לה באופן לא כל כך הוגן כלפי הציבור.

<קריאה: התחרות שם היא בלתי מספקת.

<קריאה: גופים שמקבלים רישיון לשדר צריכים לשלם אגרה.

<קריאה: העמדה שלנו היא שהאגרה הזאת צריכה להיות מנותקת מההיקף התקציבי של הגוף המפקח ושהתקציב יהיה מפוקח באדיקות על ידי הממשלה.

<קריאה: ההמלצה שלי לוועדה היא לא להתקדם אלא מחיקה של הסעיף הזה לפני שמובא מתווה תקציבי שיאפשר גם לכנסת לפקח ביעילות אחרי מה שנעשה בתקציב של הגוף הזה.

<קריאה: כרגע אני כמי ששואף לייצג את הציבורר לא יודע מה קורה מבחינה תקציבית בתוך הרשות השנייה.

איתן כבל: לא נעים לי להגיד לך, אבל גם אני לא יודע.

<ניר שויקי: אני חייב לציין כאן - - -

איתן כבל: זה שאתה חייב, זה יפה.

איתן כבל: אתה יודע כמה דברים אני חייב?

איתן כבל: אני לא מתפרץ.

איתן כבל: אני לא אחסום אותך אבל אני מבקש שהוא יסיים את דבריו ואחר כך אתה תתייחס.

<זיו מאור: אני סיימתי את דבריי.

<ניר שויקי: מנכ"ל בפועל של הרשות השנייה.

<ניר שויקי: מי שמאשר את תקציב הרשות, אני לא יודע מה כן או לא מוצא חן בעיניך - - -

איתן כבל: קודם כל, אתה מדבר אלי לא אליו.

<ניר שויקי: זה משרד האוצר.

<ניר שויקי: הוא מאשר לאורך השנים את תקציב הרשות השנייה לרבות בשנה הזאת.

<ניר שויקי: כך שהאמירה שאין פיקוח של המדינה על תקציב הרשות השנייה, היא לא נכונה, בלי להיכנס עכשיו לדיון עצמו.

איתן כבל: יקיריי, אני לא עובר לחפירות ארכיאולוגיות.

איתן כבל: אנחנו סיימנו את התהליך לאחור.

איתן כבל: אנחנו רוצים לחפש אותו קדימה.

איתן כבל: סיימתי.

איתן כבל: אסף, אמור לי את החלוקה התקציבית.

<אסף וסרצוג: היום?

איתן כבל: היום.

איתן כבל: בכבלים ובלוויין, אם אתה יודע להגיד לי את זה.

<אסף וסרצוג: אני אומר.

<אסף וסרצוג: לגבי ההערה הראשונה שלך, חשוב להגיד שהמצב הוא בדיוק ההפך, אבל את זה אני אגיד אחר כך.

<אסף וסרצוג: תקציב הרשות השנייה הוא סדר גודל של כשלושים מיליון שקלים והכול ממומן מאגרות של הזכייניות ובעלות הרישיון.

איתן כבל: כולן משלמות אותו הדבר?

<אסף וסרצוג: כן.

<קריאה: זכייני הרדיו משלמים חלק מאוד קטן.

<אסף וסרצוג: חלק קטן.

<קריאה: זכייני הטלוויזיה באופן שוויוני.

עיסאווי פריג': יש נוסחה לחיובים האלה?

<אסף וסרצוג: כן.

<אסף וסרצוג: יש לזה תקנות.

עיסאווי פריג': יש גירעון ברשות השנייה?

<אסף וסרצוג: לא.

<ניר שויקי: לא ולא היה מעולם.

איתן כבל: מה התמהיל בין המדינה לבין הגופים?

<אסף וסרצוג: מועצת הכבלים, כולה ממומנת מתקציב המדינה.

איתן כבל: כבלים ולוויין, מהמדינה.

איתן כבל: מה תקציבן?

<אסף וסרצוג: כשמונה מיליון שקלים כולל תמיכות שיש בהפקות באמהרית.

עיסאווי פריג': שמונה מיליון.

<אסף וסרצוג: שמונה וחצי מיליון.

עיסאווי פריג': כולל תמיכות.

עיסאווי פריג': אם אתה מנטרל את התמיכות, כמה נשאר?

<אסף וסרצוג: כשלושה וחצי-ארבעה מיליון שקלים.

עיסאווי פריג': בכמה האוצר תומך בשנה במועצת הלוויין?

<אסף וסרצוג: בשלושה וחצי-ארבעה מיליון שקלים.

עיסאווי פריג': זה הכול?

<אסף וסרצוג: כן.

עיסאווי פריג': כל שנה האוצר מוציא מכיסו רק שלושה וחצי מיליון שקלים כתמיכה במועצת הלוויין.

<אסף וסרצוג: זאת לא תמיכה.

<אסף וסרצוג: זה תקצוב.

עיסאווי פריג': תקצוב.

עיסאווי פריג': העלות התקציבית מהמדינה היא שלושה וחצי מיליון שקלים.

<אסף וסרצוג: כארבעה מיליון שקלים.

<אסף וסרצוג: משהו כזה.

איתן כבל: ברור.

איתן כבל: לגבי הרשות השנייה, אתם יכולים לומר לי כמה נותנת המדינה מתוך השלושים מיליון שקלים?

<קריאה: אפס.

<אסף וסרצוג: תאגיד סטטוטורי.

<אסף וסרצוג: הוא לא ממומן על ידי המדינה.

איתן כבל: איך זה בדיוק מתחלק?

איתן כבל: כמה משלם כל ערוץ?

<ניר שויקי: כ-13 מיליון שקלים.

<ניר שויקי: 13.5 מיליון שקלים.

איתן כבל: לשנה.

<ניר שויקי: כן.

איתן כבל: תחת איזה כותרת?

איתן כבל: אגרות?

<ניר שויקי: לא.

<ניר שויקי: דמי זיכיון.

<קריאה: לגבי בעל רישיון – דמי רישיון, לגבי ערוץ 2 שהוא בעל זיכיון – דמי זיכיון, לגבי זכייני הרדיו – דמי זיכיון.

עיסאווי פריג': יש הבדל בין דמי זיכיון לדמי רישיון?

<ניר שויקי: לא.

<ניר שויקי: מבחינת המימון לא.

איתן כבל: מבחינת המימון לא, אבל מבחינת המהות, זה דבר אחר.

<שרית הכט: אני רוצה לומר שהדעה שלנו נובעת רק מהעובדה שאנחנו גוף מסחרי שרוצה לשלם כמה שפחות וקצת להקטין את העמדה שלנו.

<שרית הכט: אני רוצה לחדד מה שאמרו כאן.

<שרית הכט: מועצת הכבלים והלוויין נתמכת על ידי המדינה ומתוקצבת על ידי המדינה בשלושה מיליון שקלים.

<שרית הכט: הרשות השנייה מתוקצבת בשלושים מיליון שקלים.

<שרית הכט: זאת אומרת, פי עשר כאשר כולם יושבים על - - -

<קריאה: את אמורה לדעת שהאופי שונה בתכלית השינוי.

<קריאה: צריך להיצמד לעובדות.

איתן כבל: אם תוכל לומר לי איך התקציב מתחלק אצלכם היום.

<ניר שויקי: קודם כל, לגבי ההשוואה בין תקציב הרשות השנייה למועצת הרשות השנייה, הפופוליזם הזה שנשמע שנים רבות - - -

איתן כבל: עזוב אותו.

<ניר שויקי: לא.

<ניר שויקי: אני אסביר למה.

<ניר שויקי: לא בגלל פיקוח או דבר כזה.

<קריאה: מבקר המדינה הוא פופוליסט?

<ניר שויקי: גם האמירה הזאת פופוליסטית.

<קריאה: יש דוח מבקר.

<ניר שויקי: מה אמר דוח המבקר?

<ניר שויקי: אני רוצה להסביר.

<ניר שויקי: מועצת הכבלים והלוויין יושבת בתוך משרד התקשורת, המבנה הוא מבנה של משרד התקשורת שלא מופיע בתקציב מועצת הכבלים והלוויין.

<ניר שויקי: חשבת השכר היא לא קיימת כי נסמכים על שולחן משרד התקשורת.

<ניר שויקי: זאת אומרת, יש הרבה מאוד פונקציות כגון מבנה, שמירה, ניקיון.

<ניר שויקי: לנו אין את זה.

<ניר שויקי: אם אני אקח עכשיו את התקציב – אני גם הייתי סמנכ"ל כספים כמה שנים – נוסיף עכשיו את כל המרכיבים שיש ברשות השנייה ואין אותם במועצת הכבלים והלוויין, רק דברים פונקציונאליים – חשב שכר, רכש, מבנה, ניקיון, שמירה – נגיע באופן מאוד מאוד מפתיע לסכומים אפילו יותר גבוהים מהסכומים האלה.

<ניר שויקי: אז האמירות הפופוליסטיות האלה של שלושה מיליון לעומת שלושים מיליון, בלי לתת את המידע הזה, זה לא.

איתן כבל: ההופעה של ההתגוששות בין כבלים ולוויין לבין הרשות השנייה תהיה מחר בשעה 10:00.

<ניר שויקי: לא, לא התגוששות.

<ניר שויקי: רק להבהיר.

<מיכל גרוס: כדאי לשאול את השאלה למה זה קורה.

איתן כבל: הבנו, נרגענו, עדיין למרות האמירה של היועצת המשפטית של קשת שאני מאוד מכבד, יחד עם זאת זה כסף.

איתן כבל: אפשר לסייד את זה עם כל מיני שמות אבל בסוף קוראים לזה כסף וכל גוף נכון או לא נכון רוצה באופן טבעי לשלם פחות גם אם הוא גורם ממשלתי כמו האוצר שבוודאי תמיד לא רוצה לשלם כלום.

חי שגב: יושבת ראש המועצה לכבלים ולוויין.

חי שגב: רציתי להעיר למתודולוגיה של הדיון.

חי שגב: תראו, אנחנו כאן מנסים לתפור חליפה לרך שעוד לא נולד.

חי שגב: עולות כאן הצעות לקבוע אחוזים אבל בואו נעצור לרגע.

חי שגב: אנחנו לא יודעים מה תחומי ההסדרה של הגוף, אנחנו לא יודעים כמה עובדים יהיו בו ואלה לבד הם שני פקטורים מאוד משמעותיים כדי לקבוע את התקציב שלו.

איתן כבל: ברשותך, אני רוצה להעיר.

איתן כבל: קודם כל, שתי הנקודות המרכזיות האלה, אנחנו לא אמורים לקבוע עכשיו כלפיהן את סדר הגודל של התקציב.

איתן כבל: אנחנו לא אומרים שיעברו איקס מיליונים.

איתן כבל: אנחנו מנסים לייצר עכשיו את התבנית, את הגדרים, את אותן גדרות שבהן אמור אותו גוף לפעול.

איתן כבל: זאת אומרת, לקבוע את הכללים.

איתן כבל: נהפוך הוא, אני חושש מאוד שאחרי שיודעים.

איתן כבל: ברגע שאתה קודם כל מסמן את הגדרות בהן אתה רוצה שהמקום הזה יפעל, אז אם זה יהיה חמישים עובדים או שלושים עובדים או מאה עובדים, יש לך כללים שיודעים לתת לך את היכולת לפעול.

איתן כבל: זאת הכוונה.

איתן כבל: אני לא אומר שנמתין עד שנדע כמה יש ואם יתווסף עובד, אז מה, נחזור לאוצר ונבקש שיעלו את האגרה או שיעלו את התקציב?

<לאה ורון: זה יכול להיות כמו בגוף עסקי שמתנהל לפי התקציב שיש לו.

איתן כבל: כן.

איתן כבל: נכון.

איתן כבל: אני רוצה לסכם.

איתן כבל: זה קרב וזה אחד הקרבות היותר קשים.

איתן כבל: משאירים שריטות וצלקות על הפנים כאן וכאן לא ייקחו שבויים.

איתן כבל: כך אני מבין מהשיח שמתקיים.

איתן כבל: דרך אגב, זה גם דיון לגיטימי.

איתן כבל: זאת אומרת, מבחינת הגופים.

איתן כבל: שאף אחד כאן לא יטעה ויחשוב שאני כאילו מנסה לא להבין את הטענות.

איתן כבל: תמיד תזכרו, ואני אומר את זה לאסף, למומו, לדנה ולכולנו שיש לזה עוד מדרגה.

איתן כבל: זה לא רק דיון תקציבי.

איתן כבל: חשוב לי שכל הזמן יובן שבתוך התהליך הזה זה לא רק דיון תקציבי אלא היכולת של העצמאות הנובעת מהעניין התקציבי.

איתן כבל: אני רוצה שהדברים האלה יהיו ברורים וכי יש לזה קשר, חבר הכנסת מיקי רוזנטל.

איתן כבל: זה לא רק מאיפה אנחנו מביאים וכמה אנחנו מביאים.

איתן כבל: לכן אני רוצה לדעת מהו פרק הזמן ואיך אתם מתכוונים לקדם את התהליך הזה.

איתן כבל: אני קודם כל מבקש לדעת על כל התקדמות בשיח הפנימי הזה.

<קריאה: ברגע שנחליט סופית על היקף העובדים.

איתן כבל: זה ברור לי.

איתן כבל: זה לא היקף התקציב אלא מה שחשוב זה קודם כל לייצר את היחסיות.

איתן כבל: יש כאן שאלות מההצעה שהציע מיקי רוזנטל ועד ההתייחסות של הכבלים והלוויין ועד ההתייחסות של הרשתות המסחריות ועד הרצון של האוצר לראות את עצמו בתוך התהליך הזה.

עיסאווי פריג': כמה עובדים יש היום?

<קריאה: שישים ברשות השנייה ו-13 במועצה.

עיסאווי פריג': 73 עובדים.

עיסאווי פריג': זה הרף העליון.

<קריאה: כן.

איתן כבל: אני מבקש שתשימו אותו בתוך ה-לופ.

איתן כבל: אם צריך אותי בהתערבות, בבקשה.

איתן כבל: אם לא, מקסימום נביא את נקודת הקצה לוועדה והוועדה תידרש להכריע, אבל אני רוצה להבהיר שיש כאן שתי נקודות מרכזיות, ואם תרצה, שלוש נקודות.

איתן כבל: הנקודה האחת היא אופן החלוקה בין הגופים, כבלים, רשתות מסחריות, אוצר, איך אתם מתכננים את התמהיל.

איתן כבל: דבר שני, איך מייצרים מסלול שהוא מסלול שיודע לשמור את עצמאות הגוף הזה והוא לא יכול להיות בגחמה של מאן דהוא.

<אתי בנדלר: זאת הייתה הנקודה השנייה.

<אתי בנדלר: הייתה עוד נקודה אדוני שרצית להעלות.

<אתי בנדלר: אמרת שלוש נקודות.

<אתי בנדלר: הדבר הראשון הוא אופן החלוקה, התמהיל.

<אתי בנדלר: הדבר השני, איך מייצרים מסלול שיבטיח את עצמאות הגוף.

איתן כבל: נכון.

מיקי רוזנטל: התמהיל בינם לבין עצמם ובינם לבין האוצר.

איתן כבל: לא.

איתן כבל: התכוונתי קודם כל לגופים המשדרים.

איתן כבל: הנושא השלישי הוא העניין של גובה האגרות.

מיקי רוזנטל: על אישור ועדת הכלכלה כבר הסכמנו.

<אתי בנדלר: כן.

איתן כבל: זה ברור.

<קריאה: משפט אחד אדוני.

<קריאה: המדינה מתקצבת הרבה מאוד גופים רגישים.

<קריאה: את הפרקליטות וכולי.

איתן כבל: זה כבר נאמר.

<קריאה: לכן העצמאות לא צריכה להיות באמצעות הגדלת ה - - -

איתן כבל: העניין ברור.

איתן כבל: זה נאמר.

איתן כבל: המביא דברים בשם אומרם מביא גאולה לעולם.

איתן כבל: כל אחד רוצה להביא גאולה ולכן חוזר על הדברים של השני.

איתן כבל: חברים יקרים, אל תביאו גאולות, כל אחד יאמר את דעתו ונתקדם.

<קריאה: גודל הגופים כיום ומספר העובדים בהם ותקציבם מהווה איזה אינדיקציה לתמהיל שצריך להיות באגרות בין הגופים השונים.

<קריאה: מעבר לכך, לרשות השנייה יש עוד תפקידים מעבר לפיקוח.

<קריאה: היא גם מפיקה עבור הברוד-קאסט תכני דוקו למשל.

<מיכל גרוס: צריך לעשות שיעורי בית לפני שבאים לדבר.

<קריאה: מיכל, זה לא לעניין.

<קריאה: אני רק רוצה לומר לגברתי, גברתי מנסה להשפיע על העדים.

<קריאה: עזבי את זה עכשיו.

<קריאה: לפי התקציב הנוכחי של הגוף שמפקח עלינו, על הכבלים ועל הלוויין, כל אחד מהגופים היה צריך לשלם כדי לממן את זה שני מיליון שקלים.

איתן כבל: תודה.

איתן כבל: אנחנו מתקדמים.

איתן כבל: דנה.

<אתי בנדלר: אם כך, אנחנו מדלגים שוב על סעיף יש 6פד.

איתן כבל: כן.

<אתי בנדלר: אני מבקשת שהתשובות יינתנו לוועדה זמן מספיק לפני הישיבה הבאה כדי שנוכל להתאים את הנוסח.

איתן כבל: אני רוצה להגדיר איך אני רוצה לעבוד בעניין הזה.

איתן כבל: אנחנו עשינו את זה לאחרונה באחד החוקים.

איתן כבל: היה לנו איזה חוק שהיו בו מחלוקות כבדות.

איתן כבל: אני כבר לא זוכר איזה חוק.

<אתי בנדלר: אולי נתוני אשראי אדוני?

איתן כבל: לא.

איתן כבל: דווקא לאחרונה.

איתן כבל: בסוף הקראנו את הרשימה ופתרנו את הנושא.

איתן כבל: לא נתוני אשראי.

איתן כבל: זה היה ממש לא מזמן.

איתן כבל: אני רוצה לשים ספוטים על הבעיות ואז להביא לנו את הפתרון ואז כשחוזרים לכאן, עוברים נושא נושא ונותנים לו את המענים.

איתן כבל: איפה אנחנו עכשיו?

<דנה נויפלד: עכשיו יש שתי אופציות.

<דנה נויפלד: יש את 6פה, עסקאות הרשות, שכבר הקראנו בפעם הקודמת.

<דנה נויפלד: 6פה עסקאות הרשות לצורך ביצוע תפקידי הרשות והמועצה כאמור בחוק זה, מורשה יושב ראש המועצה, ביחד עם חשב הרשות, לייצג את הממשלה בעסקאות כאמור בסעיפים 4 ו-5 לחוק נכסי המדינה, התשי"א-1951, למעט עסקאות במקרקעין, ולחתום בשם המדינה על מסמכים הנוגעים לעסקאות כאמור.

עיסאווי פריג': מה זה סעיפים 4 ו-5 לחוק נכסי המדינה?

<דנה נויפלד: תכף נסביר.

<דנה נויפלד: חוק נכסי המדינה, סעיף 4 ו-5.

<דנה נויפלד: "הממשלה רשאית בשביל המדינה לרכוש נכסים המצויים בישראל או מחוצה לה בדרך של קנייה, חליפין או בכל דרך אחרת, לשוכרם, לחוכרם ולקבל זכויות אחרות בהם והכול בתנאים".

<דנה נויפלד: זה נותן לממשלה את האפשרות לרכוש נכסים ולמעשה כאן אנחנו נותנים את זה - כי אנחנו רוצים לתת עצמאות לגוף הזה – ליושב ראש שהוא המנהל של הרשות ביחד עם החשב את היכולת לייצג את הממשלה בעסקאות כאלה.

איתן כבל: תודה.

איתן כבל: יש הערות לסעיף הזה שהוא סעיף סטנדרטי?

איתן כבל: נצביע על סעיף 6פה.

<לאה ורון: חבר הכנסת מיקי רוזנטל מחליף את חברת הכנסת איילת נחמיאס ורבין.

עיסאווי פריג': איתן, לפני שאתה ממשיך, יש לי הערה כללית.

עיסאווי פריג': מאחר וההסתייגויות המהותיות שהזכרתם לא נדונו לגבי העצמאות - - -

איתן כבל: אנחנו עוד לא יכולים.

עיסאווי פריג': זה משפיע על ההתנהלות למשל שלי במשך ההצבעות.

עיסאווי פריג': זה מפריע לי.

איתן כבל: קודם כל, לאדוני יש תחושות כבדות.

איתן כבל: אנחנו עכשיו לא מצביעים על הנושאים שהם נושאי הליבה.

איתן כבל: אדוני יצביע איך שהוא רוצה.

איתן כבל: עיסאווי, אם דעתך לא נוחה, תצביע איך שאתה רוצה.

עיסאווי פריג': זה לא העניין של להצביע.

עיסאווי פריג': ההתנהלות שלי היא שונה.

איתן כבל: אני לא מציע לפרשן את עיסאווי בחייו.

איתן כבל: אני הבנתי בדיוק מה הוא אמר.

איתן כבל: זה לא סעיף בעייתי.

איתן כבל: אלה סעיפים טכניים.

איתן כבל: אתה יכול להגיד שנתפזר.

עיסאווי פריג': לא.

איתן כבל: אבל זה מה שאתה אומר לי.

איתן כבל: אנחנו לא מצביעים למשל על הסעיף הקודם שמצריך התייחסות ואדוני פספס אתה התחלה עת אמרתי שאנחנו לא נוגעים היום בנושאים של דרך המינוי של היושב ראש ודרך המינוי של ועדת האיתור.

<קריאה: מתי אתה רוצה לדבר על זה.

איתן כבל: נגיע לזה.

איתן כבל: זה יגיע.

איתן כבל: אם אתם רוצים להצביע נגד על כל דבר, בסדר.

עיסאווי פריג': זה לא נגד.

עיסאווי פריג': זה לא זה.

עיסאווי פריג': עכשיו יש הצבעה על זה.

עיסאווי פריג': אני רואה שהסעיפים המהותיים שבאמת מפריעים לי כמו סוגיית העצמאות והתקציב שזה קשור - - -

איתן כבל: מה אתה מציע?

עיסאווי פריג': אני מציע ללחוץ אותם לקיר ולהביא לנו פתרונות.

<קריאה: זה בכל מקרה יחזור לוועדה.

עיסאווי פריג': אני רוצה קודם את המהות והטכניים האלה יבואו במהירות.

עיסאווי פריג': למה שאני ארוץ בטכני והמהות תישאר?

מיקי רוזנטל: הסעיף הזה דווקא מבטיח לרשות סוג של עצמאות כי הממשלה לא יכולה לכפות עליה למשל איזה בניין לקחת.

איתן כבל: לא רק זה.

איתן כבל: עיסאווי, אתה רוצה שנחזור לדיון הקודם?

איתן כבל: להפך.

איתן כבל: אני לא אומר שנסיים את זה היום או נפתח את זה היום.

איתן כבל: אני לא רוצה לעסוק בזה כי אני רוצה לעסוק בזה כי אני רוצה שנלך ונעשה על זה עבודה ונקיים על זה דיונים נוספים וארוכים.

איתן כבל: אני לא רוצה לעשות את זה כלאחר יד.

עיסאווי פריג': אני לא בא לנהל אתך ויכוח.

עיסאווי פריג': אתה ואני לא במחלוקת, ידידי.

עיסאווי פריג': אני אומר את דעתי ותחליטו.

עיסאווי פריג': דעתי היא שהסוגיות המהותיות יותר חשובות מהריצה הטכנית בסעיפים.

עיסאווי פריג': אני חושב שאנחנו עושים להם עבודה קלה.

עיסאווי פריג': צריך לומר להם שיש לנו סוגיות מהותיות ורוצים את הפתרון, סוגיית העצמאות והתקציב.

עיסאווי פריג': פתרנו – הסעיף רץ וכל החוק רץ.

<אתי בנדלר: חבר הכנסת עיסאווי, כיוון שאנחנו מבינים שעד היום אין מפגש רצונות, נגיד כך, בין הוועדה לבין נציגי הממשלה, אז היושב ראש מאפשר להם להמשיך ולהתדיין בינם לבין עצמם ולהביא הצעה אחרת לוועדה ורק אז אפשר יהיה לדון עליה.

<אתי בנדלר: בינתיים אין הצעה מגובשת.

איתן כבל: נכון.

איתן כבל: על מה אני אקיים דיון?

עיסאווי פריג': בסדר.

עיסאווי פריג': אין בעיה.

<דנה נויפלד: הוועדה מצביעה?

איתן כבל: כן.

איתן כבל: מי בעד אישור סעיף 6פה?

איתן כבל: מי נגד?

איתן כבל: בעד – פה אחד

איתן כבל: הסעיף אושר.

איתן כבל: אנחנו ממשיכים בתיקון סעיף 37א.

<דנה נויפלד: זה היה הסוף של חוק התקשורת למרות שאנחנו צריכים לחזור להתחלה.

<דנה נויפלד: זה יהיה חלק מהתיקונים הטכניים.

<דנה נויפלד: 30.

<דנה נויפלד: תיקון סעיף 37א בסעיף 37א לחוק העיקרי, ההגדרות "המועצה, ו"יושב ראש המועצה" – יימחקו.

<דנה נויפלד: זה כבר חלק מהתיקונים הטכניים.

<דנה נויפלד: סיימנו עכשיו את ההקראה ואת ההסבר וחלק מההצבעה על הסעיפים המהותיים וזה חלק מהתיקונים הטכניים.

<דנה נויפלד: אלה פשוט הגדרות שיותר לא נדרשות.

<דנה נויפלד: לאחר מכן נחזור להתחלה ונסדר את ההגדרות של החוק.

<אתי בנדלר: אין לי הערות לעניין.

<אתי בנדלר: זה עניין טכני.

איתן כבל: אנחנו נצביע על אישור סעיף 30.

<לאה ורון: חבר הכנסת נחמן שי מצביע במקום חברת הכנסת אילת נחמיאס ורבין.

איתן כבל: מי בעד?

איתן כבל: מי נגד?

איתן כבל: בעד – פה אחד

איתן כבל: הסעיף אושר.

<אתי בנדלר: הוועדה התחילה בעצם הישר עם סעיף 30 להצעת החוק.

<אתי בנדלר: אלה בעצם סעיפי הליבה של הצעת החוק הזאת.

<אתי בנדלר: הסעיף הזה, סעיף 29, שמכיל הרבה מאוד עמודים וסעיפים, בעצם מקים את המועצה לשידורים מסחריים.

<אתי בנדלר: הוועדה עדיין לא דנה בתיקונים העקיפים והתיקונים המתחייבים לחוק התקשורת ולחוק הרשות השנייה.

<אתי בנדלר: זאת אומרת, דילגנו על סעיפים 1 עד 28 כולל וכמובן לא הגענו לתיקון הסעיפים המתחייבים בחוק הרשות השנייה.

<אתי בנדלר: גם בתוך הפרק הזה, בתוך סעיף 29, דילגנו על מספר סעיפי ליבה אבל כפי שנאמר, עדיין אין תשובות מגובשות של הממשלה לגביהם ולכן מה שצריך עכשיו לעשות זה בעצם לחזור לתחילת החוק, לתיקונים המתחייבים בחוק התקשורת ולאחר מכן לאחר שיסתיימו לתיקונים בחוק הרשות השנייה.

<דנה נויפלד: זה ברור?

איתן כבל: על פניו.

מיקי רוזנטל: בסוף התהליך יבוטל גם חוק הרשות השנייה בכלל.

<דנה נויפלד: לא.

<דנה נויפלד: הוא פשוט ישנה את שמו.

<דנה נויפלד: הוא ייקרא בשם אחר שיהיה חוק השידורים המסחריים הניתנים לציבור.

<דנה נויפלד: חוק הרשות השנייה, השם ילך לעולמו .

נחמן שי: אני בכל מקרה מרגיש כמו בהלוויה של עצמי כי אני הקמתי את זה.

יוסי יונה: יכול להיות שקמת לתחיה בלבוש חדש.

<דנה נויפלד: נלך לסעיף 1 שוב.

<דנה נויפלד: אני מזכירה ש-28 הסעיפים הבאים שאני אקריא ברצף יהיו למעשה התאמות של השינויים שעשינו עד עכשיו.

<דנה נויפלד: כלומר, אני מזכירה לכם שזה המשפך.

<דנה נויפלד: אנחנו מתאימים למעשה את החוק לזה שתהיה מועצה מיוחדת.

<דנה נויפלד: יש הערה אחת שאני מבקשת להעיר והיא נכונה לגבי כל החוק אבל היא תהיה יותר רלוונטית לגבי הרשות השנייה ובכל זאת.

<דנה נויפלד: החוק למעשה יקים מועצה חדשה שהיא למעשה מועצה שעוסקת בתוכן ולכן אנחנו מנסים, בגלל שיהיו לה סמכויות מכוח שני דברי חקיקה, ואלה המון סמכויות, להבחין בין הסמכויות שהן בענייני תוכן ממש לבין הסמכויות שאינן בענייני תוכן.

<דנה נויפלד: הסמכויות שהן בענייני תוכן ממש יוענקו מעתה למועצה וכל הסמכויות שאינן בענייני תוכן ממש יוענקו לרשות.

<דנה נויפלד: זאת אומרת, לסגל המקצועי של הרשות.

<דנה נויפלד: הן לא טעונות את המעבר של נציגי הציבור ושל אותה מועצה שמוקמת.

מיקי רוזנטל: תני דוגמאות.

<דנה נויפלד: אני אתן דוגמה, אבל אנחנו נקריא אותן אחת אחת.

<דנה נויפלד: לדוגמה, אם יש כללי הסדרה שנוגעים איך נראית הערבות שבעל רישיון או בעל זיכיון צריך לתת, זאת שאלה שאיננה נוגעת לתוכן ממש.

<דנה נויפלד: לעומת זאת, האלה מה רואים על המסך, כמה הפקות מקור, איזה תוכן משודר, הסדרה של שידורי חדשות – נגיע לזה בעתיד – זה נוגע לתוכן ממש וזה נכון שיהיה בידי המועצה.

מיקי רוזנטל: פרסומות הן בתחום התוכן?

<דנה נויפלד: יש כל מיני שאלות לגבי פרסומות.

<דנה נויפלד: לדוגמה, זמן שידור הוא פרסומת או התוכן של הפרסומת?

<דנה נויפלד: אלה שאלות שמובחנות אחת מהשנייה.

<אתי בנדלר: האם הקווים שמתווים את ההבחנה הזאת כפי שהציגה כרגע גברת נויפלד אכן באים לידי ביטוי בכל אחד מהסעיפים.

<אתי בנדלר: אנחנו נראה שיהיו סעיפים שאתם תצטרכו להחליט אם מדובר בתוכן או בסמכויות אחרות.

<דנה נויפלד: נכון.

<דנה נויפלד: אפשר כמובן לגבי כל החלטה להחליט כך או אחרת וזה בסדר.

<דנה נויפלד: אני רק רוצה שתהיה להם ככוכב הצפון, שהמועצה הזאת יש לה ריבוי תפקידים ואנחנו רוצים לנסות למקד אותה בתפקידים שנכון שהיא תעסוק בהם גם כדי לאפשר את הפעילות הרגולטורית.

איתן כבל: מצד אחד, ומצד שני גם להבין שעולם התקשורת הוא במקום אחר.

<דנה נויפלד: נכון.

איתן כבל: שרגולציה צריכה לקבל גם פרצוף אחר.

<דנה נויפלד: זה נכון.

איתן כבל: אנחנו בעולם אחר דיגיטלי.

איתן כבל: צריך לראות את הדברים בנקודה צופה פני עתיד.

<אתי בנדלר: נכון, ולכן בסעיף האחרון של הצעת החוק יהיו לנו הרבה התלבטויות בנושא הזה.

איתן כבל: כן.

איתן כבל: אני אפילו לא יודע להתייחס לזה ברגע זה.

איתן כבל: אני אומר לחבריי חברי הכנסת שהקונטקסט של איך תראה הרגולציה בתוך העסק הזה, אנחנו צריכים להתנתק מהרבה התייחסויות שהיו לנו בעבר איך צריך עולם התקשורת להיראות.

נחמן שי: החוק הזה מסביר את ההבדל ברגולציה או שהוא רק עושה שינוי מבני?

<דנה נויפלד: רק שינוי מבני.

<דנה נויפלד: זאת עוד נקודה חשובה.

איתן כבל: השינוי המבני, הוא גם מגדיר איזה סמכויות יש בסופו של עניין.

<דנה נויפלד: אני רוצה להזכיר.

<דנה נויפלד: אם היינו פותחים את כל הסעיפים מחדש של החקיקה, היינו מסיימים ב-2020.

<דנה נויפלד: ההצעה הזאת היא אך ורק איחוד טכני, אלא באותם סעיפים מסוימים שאני אומר ואסביר מדוע בהם עשינו שינוי מהותי והם מעטים.

<דנה נויפלד: המצב שהיה, הוא שיהיה במרבית המקרים כי אנחנו לא נכנסים בדיון הזה על המבנה, על מהות הרגולציה.

<דנה נויפלד: הדיון בסמכויות נוגע במהות הרגולציה.

איתן כבל: את צודקת.

איתן כבל: ברור לי שזה איחוד וזאת הכוונה לייצר את האיחוד אבל יחד עם זאת, גם כשאתה מייצר איחוד, אתה מייצג כבר נקודות מוצא אחרות ביחס להתמודדות.

נחמן שי: ראשית, ברחתם מהבעיה העיקרית והיא איך נראית רגולציה בשנת 2017 ואילך.

נחמן שי: שנית, זה מהותי מאוד מה שנעשה כאן בדרך של העצמאות של הגוף החדש וכן הלאה.

נחמן שי: נוכל לדבר על זה בהמשך, אבל זה לא שינוי טכני.

נחמן שי: להצניע את זה כשינוי טכני, לא.

<שלמה פילבר: חשוב להגיד שאנחנו לא מצניעים אלא אנחנו אמרנו את הדברים ברור מתחילת הדיונים.

<שלמה פילבר: בתחילת הדיונים עוד הייתה איזושהי עננה וחוסר בהירות לגבי מה עתיד הרגולציה.

<שלמה פילבר: יושבים כאן בחדר אני חושב שישה מתוך שמונה חברי ועדת פילבר.

<שלמה פילבר: רק אני מוניתי על ידי ראש הממשלה.

<שלמה פילבר: האחרים הם פקידי ציבור של משרד המשפטים, משרד האוצר וכולי.

<שלמה פילבר: זה כדי שנכניס את הדברים לקונטקסט.

<שלמה פילבר: כל הפורום הזה שישב שמונה חודשים ושמע את כל השוק, הכין הצעה שתבוא אליכם באופן מסודר עם המהות של הרגולציה שבגדול היא מדברת על הקטנת מעורבות הממשלה בתוך השוק והסדרה אחידה.

<שלמה פילבר: כרגע אנחנו מדברים באמת רק על הפלטפורמה כי אותו יושב ראש שייבחר יצטרך לפי מה שאתם תחליטו בשלב השני מה יהיו הסמכויות שלו או היעדים שלו ברגולציה, הוא יצטרך לעשות או איקס או ואי.

נחמן שי: אני אחכה בסבלנות להצעה.

<שלמה פילבר: אגב, הדוח מופיע כבר והוא מפורסם כך שכולם יכולים לקרוא אותו.

<שלמה פילבר: אין שם סודות מדינה.

נחמן שי: הוא אצלי, אבל הנקודה היא מהותית, מי יעשה את הרגולציה, האם הממשלה תעשה את הרגולציה לעצמה או גוף ציבורי יעשה את הרגולציה לציבור הישראלי.

נחמן שי: על זה הוויכוח.

נחמן שי: באיחוד הזה אתם לוקחים גוף ציבורי ומכניסים אותו לתוך המערכת הממשלתית וזאת הטעות הגדולה שעושים.

<דנה נויפלד: אני אתחיל להקריא.

<אתי בנדלר: דנה, תזכירי שיש מצד אחד את החלוקה בין סמכויות הרשות לבין סמכויות המועצה ו צריך גם להזכיר שנשארו מספר סמכויות לשר.

<דנה נויפלד: נכון.

<דנה נויפלד: לא נגענו.

<דנה נויפלד: יכול להיות שהיום לו היינו מביאים את חוק התקשורת כהצעת חוק, היו הרבה מאוד דיונים לגבי סמכויות כאלה ואחרות, גם במהות שלהן וגם למי הן מוענקות, האם לשר, האם למועצה, איך מחלקים אותן, באיזה נושאים.

<דנה נויפלד: אנחנו לא משנים את המצב הקיים.

<דנה נויפלד: היכן שהיו סמכויות לשר, נשארו סמכויות לשר.

<אתי בנדלר: אבל אם אנחנו משנים את הסמכויות של המועצה, ביחסים בין הרשות לבין המועצה, אז יש לזה השלכה גם על סמכויות השר.

<דנה נויפלד: כאשר יש מקום שזה משפיע, אנחנו נציין זאת, אבל ברוב רובם של הסעיפים, לא נגענו.

איתן כבל: תתחילי להקריא.

<דנה נויפלד: פרק א': תיקון חוק התקשורת (בזק ושידורים) בחוק התקשורת (בזק ושידורים), התשמ"ב-1982 (להלן – החוק העיקרי), בסעיף 1 - אחרי ההגדרה "בעל רישיון לשידורי כבלים" יבוא: ""בעל רישיון לשידורי לוויין" – מי שקיבל רישיון לשדר שידורי טלוויזיה באמצעות לוויין לפי פרק ב'2".

<דנה נויפלד: בהגדרה "בעל רישיון לשידורים", המלים "לפי פרק ב'2" – יימחקו.

<דנה נויפלד: אחרי ההגדרה "בעל רישיון לשידורים" יבוא: ""בעל רישיון לשידורים מסחריים" – בעל רישיון לשידורים, וכן מורשה לשידורים כהגדרתו בחוק השידורים המסחריים הניתנים לציבור".

<דנה נויפלד: אחרי ההגדרה "היתר כללי" יבוא: ""המועצה" - המועצה לשידורים מסחריים שמונתה לפי פרק ב'3".

<דנה נויפלד: אחרי ההגדרה "הפקודה" יבוא: ""הרשות" – הרשות לשידורים מסחריים שהוקמה לפי פרק ב'3".

<דנה נויפלד: אחרי ההגדרה "הפקודה" יבוא: ""ועדת הכלכלה" – ועדת הכלכלה של הכנסת.

<דנה נויפלד: אחרי ההגדרה "חוק החברות" יבוא: ""חוק השידורים המסחריים הניתנים לציבור" – חוק השידורים המסחריים הניתנים לציבור, התש"ן-1990.

<דנה נויפלד: "חקיקת התקשורת" – חוק זה וחוק השידורים המסחריים הניתנים לציבור.

<דנה נויפלד: "יושב ראש המועצה" – יושב ראש המועצה ומנהל הרשות שמונה לפי פרק ב'3.

<דנה נויפלד: "כללי המועצה" – כללי המועצה און הרשות, לפי העניין, שהותקנו לפי הוראות חוק זה".

<דנה נויפלד: כל ההגדרות עד עכשיו הן הגדרות טכניות.

<דנה נויפלד: הזזנו הגדרה של בעל רישיון לשידורי לוויין ממקום אחר בחוק לכאן.

<דנה נויפלד: נתנו הגדרה לבעל רישיון לשידורים מסחריים כך שיתפוס את כל בעלי הרישיונות לשידורים לפי חקיקת התקשורת.

<דנה נויפלד: חקיקת התקשורת עכשיו היא גם חוק הרשות השנייה בשמה החדש, חוק השידורים הניתנים לציבור התש"ן-1990.

איתן כבל: אין כאן משהו ישראלי?

<דנה נויפלד: לא.

<דנה נויפלד: באופן ברור זה ישראלי.

איתן כבל: זה היה סתם.

<דנה נויפלד: יש כאן הגדרה של המועצה, הגדרה של הרשות, הגדרה של יושב ראש המועצה וכללי המועצה.

<דנה נויפלד: אם אתם רוצים להצביע.

<אתי בנדלר: בקשר לשם החוק, עדיין יש מחלוקת בינינו אם המילה "הניתנים" היא חיונית לצורך העניין.

מיקי רוזנטל: כן, זה קצת מוזר.

<אתי בנדלר: אני מציעה שתסמיכו אותנו להחליט על כך בשלב הניסוח.

איתן כבל: בסדר.

איתן כבל: הערות.

מיקי רוזנטל: חוק השידורים הניתנים לציבור.

מיקי רוזנטל: החשמ"צ.

מיקי רוזנטל: זה שם מוזר.

מיקי רוזנטל: צריך לחשוב על השם.

איתן כבל: יש הערות?

<אתי בנדלר: אני רוצה להפנות שוב את תשומת הלב לכך שבהגדרה כללי המועצה כתוב כאן כללי המועצה או הרשות.

<אתי בנדלר: זאת אומרת, ככל שהחוק יסמיך את הרשות לקבוע כללים שלא באמצעות המועצה.

<דנה נויפלד: נכון.

<דנה נויפלד: אנחנו נגיע לסעיפים המהותיים שמסבירים באיזה נושאים כללי ההסדרה ייקבעו בידי המועצה.

<דנה נויפלד: כמו שאמרתי, אתה נושאים הנוגעים לתוכן ממש לעומת הנושאים שאינם קשורים לתוכן ממש ובאותם נושאים הרשות היא זאת שתקבע את ההסדרה.

איתן כבל: סדר.

איתן כבל: הערות.

איתן כבל: תודה רבה.

איתן כבל: אפשר להצביע?

<דנה נויפלד: יש עוד שתי הגדרות.

איתן כבל: בסדר.

איתן כבל: תקריאי אותן.

<דנה נויפלד: אני רק אסב את.

<דנה נויפלד: תשומת הלב לכך שיושב ראש המועצה מעתה הוא גם היושב ראש וגם מנהל הרשות.

<דנה נויפלד: זה אדם אחד שנושא בשני התפקידים.

<דנה נויפלד: יש יושב ראש שהוא מנהל הרשות.

נחמן שי: לא צריך יושב ראש.

איתן כבל: לכן יש חשיבות מאוד מאוד גדולה ואמרתי בפתיח.

איתן כבל: אני יודע שכתוב לא תחסום שור בדישו, אבל אני מבקש לחסום.

איתן כבל: בין היתר סביב העובדה שהיושב ראש והמנכ"ל הם אדם אחד.

<שלמה פילבר: זה המודל שקיים היום ברשויות ציבוריות כמו ברשות לניירות ערך, ברשות המים, ברשות החשמל, בכל המקומות.

<שלמה פילבר: בממונה על ההגבלים.

<שלמה פילבר: גופים מאוד רגישים נגיד ציבורית וצריכים מאוד עצמאות.

נחמן שי: ממזגים את תפקיד היושב ראש עם המנכ"ל או ההפך?

<שלמה פילבר: כן.

<שלמה פילבר: זה המודל שהמדינה היום עושה ברשויות ציבוריות, גם עצמאיות מאוד וגם רגישות מאוד מכל סיבה, אם פלילית.

<שלמה פילבר: כך זה עובד.

<שלמה פילבר: זה המודל שהמדינה בונה היום.

<אתי בנדלר: למנוע חיכוכים מיותרים.

נחמן שי: אני יודע.

נחמן שי: אתה לא צריך לספר לי.

נחמן שי: אני יודע.

<דנה נויפלד: אפשר להגיד את זה כך או לומר שהסיבה לכך שבסוף יש קברניט אחד.

איתן כבל: מה שאני אומר זה בדיוק מהמקום הזה שגם החברים כאן שואלים את השאלות.

איתן כבל: זה מחייב אותנו לתשומת לב גדולה מאוד מאוד בתהליך בו נקבע את האופן.

איתן כבל: אנחנו לא קובעים כאן את המינוי.

<דנה נויפלד: זה טכני.

איתן כבל: את ההגדרה.

איתן כבל: אמרתי שכל נושא המינוי, נעשה את זה באופן נפרד ומעמיק.

<דנה נויפלד: אני אקריא את שתי ההגדרות האחרונות.

<דנה נויפלד: אחרי ההגדרה "פעולת בזק" יבוא: ""קרוב" – בן זוג לרבות ידוע בציבור, הורה, הורי הורה, ילד וילדו של ילד, אח, ובן זוג של כל אחד מאלה".

איתן כבל: דרך אגב, האם כבר פעם אחת ולתמיד בכל המקומות יצרתם את ההגדרה של הקרבה הראשונה הזאת שהיא אחידה בכל מקום?

מיקי רוזנטל: התשובה היא לא, לצערנו.

<אתי בנדלר: אי אפשר לעשות הגדרה.

<אתי בנדלר: הם ממונים על חוקי תקשורת.

<אתי בנדלר: ההגדרה הזאת מופיעה בכל כך הרבה חוקים שלא קשורים לתקשורת.

מיקי רוזנטל: זה מבוא לסיבוך.

איתן כבל: אני אומר שהגיע הזמן להגדיר מה זה קרוב.

מיקי רוזנטל: בחוק הפרת אמונים למשל, אין הגדרה.

מיקי רוזנטל: מה זה חבר?

מיקי רוזנטל: לפעמים חבר יותר קרוב מבן משפחה.

איתן כבל: אבל לא משנה, אתה צריך לייצר הגדרה.

מיקי רוזנטל: אני מסכים אבל אי אפשר להגיע להגדרה.

איתן כבל: כל הזמן מתחמקים מכך.

<דנה נויפלד: אחרי ההגדרה "שידורים" יבוא: ""שידורים מסחריים" – שידורים וכן שידורים כהגדרתם בחוק השידורים המסחריים הניתנים לציבור".

<דנה נויפלד: זה תופס גם את השידורים לפי החוק הזה.

איתן כבל: יש הערות או התייחסויות?

איתן כבל: תודה.

איתן כבל: אני מבקש להביא להצבעה את סעיף 1.

איתן כבל: מי בעד?

איתן כבל: מי נגד?

איתן כבל: בעד – פה אחד

איתן כבל: תודה.

איתן כבל: הסעיף אושר.

<דנה נויפלד: תיקון סעיף 4ח בסעיף 4ח לחוק העיקרי – בסעיף קטן (א), בה גדרה "בעל רישיון", המלים "כהגדרתו בסעיף 6מג" – יימחקו.

<דנה נויפלד: בסעיף קטן (ו), במקום "טלוויזיה בלוויין" יבוא "לוויין".

<דנה נויפלד: זה תיקון טכני שאנחנו מנצלים את ההזדמנות כדי לתקן את ההגדרות של בעל רישיון לשידורי לוויין בתוך סעיף 4ח.

<דנה נויפלד: הוא לא קשור באופן ישיר לשידורים.

<דנה נויפלד: הצענו את ההזדמנות לתקן את נוסח ההגדרה.

עיסאווי פריג': הרי אנחנו בתהליך למידה תוך כדי הישיבה ולא הכול נלמד קודם.

עיסאווי פריג': את אומרת במקום טלוויזיה ולוויין יבוא לוויין.

מיקי רוזנטל: למה זה משנה?

עיסאווי פריג': למה זה משנה לכם?

<דנה נויפלד: מבחינת ההגדרה?

איתן כבל: היום לוויין לדעתי אתה לא משדר אותו, רק בטלוויזיה.

<דנה נויפלד: לא.

<דנה נויפלד: אנחנו מחקנו.

<דנה נויפלד: זה תיקון ממש נוסחי.

<דנה נויפלד: היום כתוב בעל רישיון לרבות בעל רישיון לשידורי לוויין כהגדרתו בסעיף 6מג ולא צריך את כהגדרתו בסעיף 6מג כי אנחנו מוחקים את ההגדרה בסעיף 6מג.

איתן כבל: ברור.

<דנה נויפלד: זה טכני לחלוטין.

נחמן שי: טכני או לא, מה עם השידורים שיגיעו, השחקנים החדשים שייכנסו כמו פלאפון וכן הלאה?

נחמן שי: כל המכלול הטלוויזיוני שלהם יהיה כפוף לפעילות הגוף החדש הזה?

<דנה נויפלד: זה בדיוק מסקנות ועדת פילבר.

<שלמה פילבר: כל ההסדרה של מה שנקרא שידורי OTT.

<שלמה פילבר: אלה שידורים על גבי האינטרנט שלא היו קיימים בעולם הישן וקיימים בעולם החדש.

<שלמה פילבר: זה חלק מההמלצות של הוועדה.

איתן כבל: מתי אמורים להכין את ההצעה?

<שלמה פילבר: כשהיא תגמור לעבוד על זה ותגמור לעבוד על חוק ההסדרים, היא תתחיל לנסח תיקוני חקיקה.

<שלמה פילבר: כנראה רק למושב החורף.

<דנה נויפלד: בעזרת השם.

איתן כבל: חברים, הערות.

איתן כבל: סיימת להקריא את סעיף 2?

<דנה נויפלד: כן.

איתן כבל: יש הערות?

איתן כבל: אין.

איתן כבל: מי בעד?

איתן כבל: מי נגד?

איתן כבל: בעד – פה אחד

איתן כבל: תודה.

איתן כבל: הסעיף אושר.

<דנה נויפלד: תיקון סעיף 5 בסעיף 5(א) לחוק העיקרי, בהגדרה "בעל רישיון אחר" המלים "כהגדרתו בסעיף 6מג" – יימחקו.

<דנה נויפלד: זה אותו הדבר כי אנחנו מוחקים את ההפניה ב-6מג.

<דנה נויפלד: זה טכני לחלוטין.

איתן כבל: מי בעד?

איתן כבל: מי נגד?

איתן כבל: בעד – פה אחד

איתן כבל: תודה.

איתן כבל: הסעיף אושר.

<דנה נויפלד: תיקון סעיף 6א בסעיף 6א לחוק העיקרי, ההגדרה "המועצה" – תימחק.

<דנה נויפלד: לא צריך את ההגדרה כי כרגע בתיקון ההגדרות הוספנו הגדרה של המועצה.

איתן כבל: מי בעד?

איתן כבל: מי נגד?

איתן כבל: בעד – פה אחד

<אתי בנדלר: יש עוד הגדרה שצריך למחוק בסעיף הזה וזאת הגדרת הוועדה, ועדת הכלכלה של הכנסת.

<דנה נויפלד: נכון.

<אתי בנדלר: זה סעיף הגדרות שכל ההגדרות נמחקו בו למעט הגדרה אחת.

<דנה נויפלד: לא הכול.

<אתי בנדלר: נכון.

<אתי בנדלר: יש למטה.

איתן כבל: סעיף 4 אושר.

<נועה גבע: אפשר הערה לגבי הגופים החדשים שעוד לא נכנסו לחקיקה?

<נועה גבע: אני רוצה לקבל הבהרה לגבי משהו שאני חושבת שלא עלה בדוח פילבר ואולי כדאי שהוועדה תיתן את דעתה עליו.

<נועה גבע: האם גם הגופים החדשים, אחרי שיוכנסו תחת כנפי ההסדרה בשעה טובה ומוצלחת, יוכפפו גם עם כל הגופים הוותיקים שנאלצים לשלם את אגרת מימון הרשות החדשה שגם היא אמורה לפקח עליהם?

<שלמה פילבר: בעיקרון כן.

<שלמה פילבר: יש איזונים ובלמים בוועדה, ברעיונות, שבאים ואומרים שכל גוף מרגע שהוא רוצה לזכות בכל מיני דברים לטובתו שהמדינה נותנת לו כרגולטור, לדוגמה, זכויות למסט-צל וכל מיני דברים מהסוג הזה, הוא יהיה חייב לגשת ולבקש רישיון.

<שלמה פילבר: ברגע שהוא ניגש לבקש רישיון, הוא יהיה חייב בחובות הבסיסיות, כולל האגרות.

<שלמה פילבר: בואו נאמר שזה בא להחריג.

<שלמה פילבר: אם יש מישהו שיש לו איזה אתר אינטרנט או בלוג והוא עולה לשידור ולא מבקש טובות מהמדינה ולא רוצה, הוא לא בעסק.

איתן כבל: יש גם התייחסות לעידן פלוס?

<שלמה פילבר: כן.

<שלמה פילבר: זה כבר מופיע בחוק ההסדרים.

איתן כבל: לא ראיתי את זה.

<שלמה פילבר: בחוק ההסדרים מטפלים בעידן פלוס.

איתן כבל: והם יהיו אמורים להיות כאן.

<שלמה פילבר: מי שיזכה בעידן פלוס, תחול עליו הרגולציה הצרה, המינימלית, שאלה כל הדברים שמדברים עליהם.

עיסאווי פריג': רוצים להעביר את עידן פלוס מהרגולטור החדש.

<שלמה פילבר: מפריטים את זה.

<שלמה פילבר: מוכרים את המערך.

איתן כבל: אני זוכר, דנה, שהיה קרב על כל ערוץ שייכנס או לא ייכנס.

איתן כבל: כמעט היו כאן משברים קואליציוניים.

איתן כבל: זה היה משבר קואליציוני ובסוף הכניסו את ערוץ 9.

<מיכל גרוס: לעניין עידן פלוס וההפרטה בחוק ההסדרים.

<דנה נויפלד: למה אנחנו דנים בזה?

איתן כבל: זה לא כאן.

איתן כבל: לא ניכנס לזה.

איתן כבל: זה לא הדיון.

איתן כבל: שאלתי את זה סתם לידע אישי.

<מיכל גרוס: אני חושבת שחברי הכנסת צריכים לדעת שהעניין הזה דורש דיון קצת יותר מעמיק מזה שמתקיים בחוק ההסדרים.

איתן כבל: ברור, אבל אנחנו לא עוסקים בו עכשיו.

עיסאווי פריג': כמה מתוך העובדים של הרשות השנייה עוסקים בעידן פלוס?

<ניר שויקי: כ-10-13 עובדים.

עיסאווי פריג': אמרתם שיש לכם היום שישים עובדים.

<ניר שויקי: כן.

<ניר שויקי: זה כולל אותם.

<קריאה: זה כולל גם מנהלים, את כל השדרה הניהולית.

<נועה גבע: אני מנסה לומר שהמשמעות היא שנניח ספק שידורים חדש כמו סלקום TV בהנחה שהוא מגיע להסדר - - -

<שלמה פילבר: זה לא הדיון עכשיו.

<שלמה פילבר: אנחנו רוצים להתקדם.

איתן כבל: היא צריכה לחזור הביתה.

איתן כבל: היא כבר זורקת פיתיונות כדי לקבל איזה סוג של תשובות לדעת איך היא מתנהלת בעתיד.

איתן כבל: זה לגיטימי.

איתן כבל: אני מציע דבר יותר פשוט והוא לבקש פגישה עם פילבר ואולי הוא יגיד לכם ואולי לא.

איתן כבל: אולי לפעמים זה יותר קשה להיפגש אתו.

<שלמה פילבר: מספיק לקרוא את.

<שלמה פילבר: תקציר המנהלים.

<שלמה פילבר: היא תבין.

עיסאווי פריג': אבל השוני הוא שמה שהוא אומר כאן נרשם בפרוטוקול.

איתן כבל: גם אם רשום בפרוטוקול, זה לא אומר כלום כי מה שבסוף יקבע זה מה שיונח.

איתן כבל: בכל הכבוד, הוא תמיד יכול להגיד לא זכרתי או אמרתי או טעיתי.

מיקי רוזנטל: אני מתנצל.

מיקי רוזנטל: יש הצבעה בוועדת הכספים.

<דנה נויפלד: החלפת כותרת סימן ב' לפרק ב'1 במקום כותרת סימן ב' לפרק ב'1 בחוק העיקרי יבוא: "סימן ב': תפקידי הרשות והמועצה וסמכויותיהן לעניין חוק זה".

<דנה נויפלד: זה עניין טכני.

<דנה נויפלד: הסימן החדש כבר לא יכיל את הקמת המועצה ותפקידיה כפי שהיה כי זה כבר בפרק אחר שהוועדה דנה בו.

<דנה נויפלד: הסימן יעסוק מעכשיו בתפקידי הרשות והסמכויות שלה לפי החוק הזה.

עיסאווי פריג': עד עכשיו הכול טכני.

<אתי בנדלר: זה ימשיך להיות טכני.

<אתי בנדלר: אני רוצה להזכיר שלמועצה ולרשות יהיו סמכויות לפי עקרון המשפך עליו דיברה דנה.

<אתי בנדלר: סמכויות מסוימות לפי חוק הרשות השנייה וסמכויות אחרות לפי חוק התקשורת (בזק ושידורים).

<אתי בנדלר: זאת אומרת, עדיין בשלב הראשון לא יהיה איחוד רגולציה אלא יהיה רק איחוד רגולטורים.

<דנה נויפלד: נכון מאוד.

<אתי בנדלר: והם ימשיכו להפעיל רגולציה שונה כלפי סוגים שונים של מפוקחים שלהם.

<אתי בנדלר: הרגולציה לפי חוק התקשורת כלפי הוט, YES והערוצים הייעודיים, ערוץ הכנסת, ורגולציה שונה לפי חוק הרשות השנייה כלפי השידורים המסחריים, שידורי הטלוויזיה המסחריים ותחנות הרדיו האזוריות.

נחמן שי: גוף אחד יפעל לפי חוקים שונים.

<אתי בנדלר: לפי חוקים שונים.

<אתי בנדלר: זה הרעיון.

<קריאה: זה מצב זמני.

נחמן שי: אני לא יודע.

נחמן שי: זמני כזה יכול להיות ארוך, אבל בסדר.

<אתי בנדלר: הסעיף האחרון האחרון להצעת החוק הוא באמת הסעיף שיכול לאפשר זמניות ארוכה ביותר ויתכן ששם נצטרך לתת את הדעת על הנושא.

<שלמה פילבר: מבחינת המלצות הוועדה, כחלק מהעניין, כדי לקבע את זה, הגוף הזה הרי אמור לקום כדי להיות הפלטפורמה שאחרי כן קולטת את תיקוני החקיקה וסוכם שבטווח של עד חצי שנה תתוקן הרגולציה.

איתן כבל: גברתי היועצת המשפטית, אני יכול להצביע?

<אתי בנדלר: כן.

איתן כבל: לא הצבענו על סעיף 5.

איתן כבל: אני בטוח שהצבענו גם על סעיף 4, אבל למרות הכול אני אחזור על ההצבעה כי הכנסת בי ספק.

איתן כבל: אנחנו מצביעים על סעיף 4 ו-5.

איתן כבל: מי בעד?

איתן כבל: מי נגד?

איתן כבל: בעד – פה אחד

איתן כבל: תודה.

איתן כבל: סעיפים 4 ו-5 אושרו.

<אתי בנדלר: אני מזכירה שבסעיף 4 יש שינוי.

<אתי בנדלר: תיקון.

איתן כבל: כולל התיקון בסעיף 4.

עיסאווי פריג': שלמה, אתה רוצה לרוץ עם החוק.

<שלמה פילבר: עד שקיבלנו מאיתן יום שלם, תן לנו להתקדם בסעיפים.

עיסאווי פריג': זה לא משחק הוגן.

עיסאווי פריג': אני חבר כנסת ויש לי זכות לשאול.

<שלמה פילבר: בשמחה אני אשב אתך.

<שלמה פילבר: אני אומר שזה לא רלוונטי לכאן.

<שלמה פילבר: אני מוכן לשבת יום שלם ולספר לך את הכול.

עיסאווי פריג': העיקר תצביע ואחרי כן נשב לדבר.

<שלמה פילבר: לא.

איתן כבל: דנה, בואי נמשיך.

<דנה נויפלד: ביטול סעיפים 6ב עד 6ד סעיפים 6ב עד 6ד לחוק העיקרי – בטלים.

<דנה נויפלד: אלה הסעיפים שהיום עוסקים במינוי המועצה וכבר אינם רלוונטיים כי יש סעיפים חדשים שאתם כבר הצבעתם עליהם בדיונים הקודמים.

<דנה נויפלד: אלה סעיפים שלא נדרשים יותר נוכח הסעיפים החדשים.

איתן כבל: יש לי כאן את הבד"צ.

איתן כבל: אני רוצה לקבל הכשר.

<אתי בנדלר: אדוני, אני ארים את ראשי ברגע שתהיה לי הערה.

עיסאווי פריג': רק לאתי מותר להעיר הערות.

איתן כבל: לא.

איתן כבל: יש הבדל.

איתן כבל: היא נותנת הערות ל-.

עיסאווי פריג': גם אני מסוגל לתת הערות ל-.

איתן כבל: בבקשה, תן.

איתן כבל: אנחנו מצביעים על סעיף 6.

איתן כבל: מי בעד?

איתן כבל: מי נגד?

איתן כבל: בעד – פה אחד

איתן כבל: סעיף 6 אושר.

איתן כבל: תודה.

<דנה נויפלד: הוספת סעיף 6ד1 לפני סעיף 6ה לחוק העיקרי יבוא: "6ד1 תפקידי הרשות לפי חוק זה ואלה תפקידי הרשות בפעילותה לפי חוק זה, ובלי לגרוע משאר תפקידיה וסמכויותיה לפי כל דין: לפקח על ביצוע השידורים הניתנים בידי בעלי רישיונות לשידורי כבלים, ועל קיום השירותים שהם נותנים, בשים לב לסוגי המישדרים והיקפם, ובכלל זה לפקח על ביצוע חובת סימון ומסירת מידע ועל מניעת שידור פרסומת או קדימון האסורים לשידור על ידי בעל רישיון לשידורי כבלים בהתאם להוראות חוק סיווג, סימון ואיסור שידורים מזיקים, התשס"א-2001, וכן לפקח על ביצוע חובות לפי חוק שידורי טלוויזיה (כתוביות ושפת סימנים), התשס"ה-2005.

<דנה נויפלד: לקבוע תנאים והגבלות בדבר בלעדיות בתוכן השידורים.

<דנה נויפלד: לקבוע כללים בעניינים המנויים בפסקאות (1) ו-(2) וכן כללים בדבר לוחות משדרים של בעלי רישיונות לשידורי כבלים, כולם או חלקם.

<דנה נויפלד: לאשר שיתוף פעולה בתחום השידורים והמשדרים בין בעלי רישיונות לשידורים.

<דנה נויפלד: ואולם אין באישור כאמור כדי לפטור מהחובה לקבל אישור או היתר לפי כל דין אחר".

איתן כבל: זה סעיף מאוד מהותי.

<דנה נויפלד: אין בו שינוי.

<דנה נויפלד: אני מסבירה כדי להפיג את החששות.

איתן כבל: עיסאווי, הנושאים הכבדים באמת שהם העוגן של כל החוק הזה, אנחנו לא עוסקים בהם.

עיסאווי פריג': לא הגענו אליהם.

איתן כבל: אני דחיתי את העיסוק בהם.

איתן כבל: אם אני אומר להם בואו נבלבל את המוח גם עם זה, תלכו ונסגור את הישיבה.

<דנה נויפלד: אני אסביר הכול.

איתן כבל: אני מנסה לגרום לכך שתנוח דעתו של עיסאווי.

<דנה נויפלד: היום תפקידי המועצה כולה מנויים בסעיף 6ה.

<דנה נויפלד: מה שעשינו כאן, העתקנו את אותם סעיפים שהם הסעיפים שאינם עוסקים בענייני התוכן והעברנו אותם לרשות, להבדיל מהמועצה.

<דנה נויפלד: הרשות זה הסגל המקצועי לעומת אנשי המועצה שרובם נציגי ציבור.

<דנה נויפלד: הנושאים שמעתה יוענקו לרשות להבדיל מהמועצה אלה תפקידי הפיקוח ואותם תפקידים שהם אינם עוסקים ישירות בתוכן השידורים.

<דנה נויפלד: לכן פסקה (1) מתייחסת לפיקוח, הפיקוח עצמו ייעשה לא על ידי המועצה אלא על ידי הרשות ואותם נושאים אחרים, תנאים והגבלות בדבר בלעדיות בשידורים, כללים באותם נושאים ושיתוף פעולה בין המשדרים ובין בעלי רישיונות לשידורים.

<דנה נויפלד: הסעיפים אינם חדשים אלא פשוט מועברים לרשות במקום למועצה.

רועי פולקמן: לא הבנתי את ההבחנה.

רועי פולקמן: את מדברת בין תוכן לבין פרוצדורה?

<דנה נויפלד: בין תוכן לאינם תוכן כי זאת לאו דווקא פרוצדורה.

רועי פולקמן: למה פרסומות למשל הן לא תוכן?

רועי פולקמן: כתוב כאן מניעת שידור פרסומת או קדימון.

<דנה נויפלד: זה הפיקוח.

<שלמה פילבר: זה הפיקוח.

<שלמה פילבר: האכיפה.

<אתי בנדלר: איפה נושא הפרסומות אם כך?

<דנה נויפלד: סעיף 6לד.

<שלמה פילבר: סעיף (1) הוא סמכויות האכיפה.

<שלמה פילבר: המועצה קבעה עקרונות.

<דנה נויפלד: סעיף 6לד.

<דנה נויפלד: נגיע לזה.

<דנה נויפלד: הפרסומות בחוק הזה הן במקום אחר.

<דנה נויפלד: סעיף 6לד.

רועי פולקמן: במובן של התוכן.

<שלמה פילבר: אלה סמכויות ביצוע שמועברות לעובדים.

רועי פולקמן: במה זה שונה ממה שקיים היום?

<דנה נויפלד: היום יש הרבה מאוד סמכויות שמוענקות למועצה.

<אתי בנדלר: זה בסעיף 6לד?

<דנה נויפלד: סעיף 6לד1(ז) בחוק התקשורת, אלה הסמכויות בנושא הפרסומות.

<קריאה: הפרסומות הן בסעיף 6כד לחוק התקשורת.

<דנה נויפלד: לא.

<דנה נויפלד: אני מדברת על הסמכות לקבוע כללים בנושא הזה.

<דנה נויפלד: סעיף 6לד1(ז).

<דנה נויפלד: זה סעיף אחר.

<קריאה: רק לערוצים ייעודיים.

<דנה נויפלד: נכון, כי אין פרסומות.

איתן כבל: יש לי שאלה עקרונית.

איתן כבל: אני רוצה לדעת איך להתייחס לסעיפים האלה, האם אני מתייחס אליהם בגדול בהעתק-הדבק, זאת אומרת, זה היה ואני שם אותם, או שאני צריך למצוא כאן שיש כאן כל מיני עניינים כאלה ואחרים שאני צריך לתת את דעתי עליהם.

עיסאווי פריג': דנה רוצה העתק-הדבק.

<דנה נויפלד: אני רוצה העתק-הדבק.

<דנה נויפלד: כל סעיף בחוק התקשורת ובחוק הרשות השנייה, אנחנו נפתח כאן למעשה לאט לאט כמעט את כל סעיפי החוק.

<דנה נויפלד: אם אנחנו ניכנס לדיון מהותי על כל אחד מסעיפי החוק, זה כבר הופך להיות דיון לא במהות הרגולטור אלא במהות הרגולציה.

<דנה נויפלד: אלה שני דיונים נפרדים.

איתן כבל: נכון.

<דנה נויפלד: אם אנחנו כאן בהצעת החוק הזאת מנסים לדון על מהות הרגולטור, השיטה היא העתק-הדבק.

<דנה נויפלד: אתה צודק.

<דנה נויפלד: אם רוצים לדון כאן עכשיו בכל מהות הרגולציה על תחום השידורים, זה דיון אחר לגמרי.

עיסאווי פריג': וזה גם לא קשור לחוק.

איתן כבל: זה לא קשור לחוק.

מיקי רוזנטל: אבל מתי נקיים את הדיון הזה?

איתן כבל: דוח פילבר יגיע לכאן.

<דנה נויפלד: דודו, אתה רוצה לדבר על הכללים לעניין לוחות שידורים?

<דנה נויפלד: על הכללים שלכם לעניין לוחות שידורים?

<דודו קובסניאנו: אין לנו.

<דנה נויפלד: יפה.

<דנה נויפלד: אין כללים כאלה.

<אתי בנדלר: אני רציתי לשאול לגבי פסקה (4), אם יסתיימו השאלות בקשר לפסקאות (1) עד (3).

מיקי רוזנטל: האם המשמעות של הניסוח הזה שמשאירים את הסמכות של הרשות לקבוע הוראות בקשר לפרסומות בערוצים ייעודיים לרבות כמובן פרסומות סמויות שמעניינות אותי במיוחד כמו שאתם יודעים.

<דנה נויפלד: זה לא הסעיף הזה.

מיקי רוזנטל: אני קורא.

מיקי רוזנטל: לפקח על ביצוע חובת סימון ומסירת מידע ועל מניעת שידור פרסומת או קדימון האסורים לשידור על ידי בעל רישיון לשידורי כבלים וכולי.

מיקי רוזנטל: אסורים לשידור, יכולות להיות גם פרסומות סמויות.

<דנה נויפלד: אני אסביר.

<דנה נויפלד: יש כאן כמה סעיפים.

<דנה נויפלד: כאן מדובר ספציפית על הוראות בהתאם לחוק סיווג, סימון ואיסור שידורים מזיקים התשס"א-2001.

<דנה נויפלד: זאת הפניה לסמכות ספציפית שם.

מיקי רוזנטל: זה נוגע להגבלת גיל?

<דנה נויפלד: כן.

<דנה נויפלד: זה משהו אחר.

<לאה ורון: אולי באמת תציגו את כל סימן ב' לחברי הכנסת בשלוש דקות.

<דנה נויפלד: מה זה כל סימן ב'?

<לאה ורון: מה הוא כולל, מה הוא מכיל.

<לאה ורון: כן.

מיקי רוזנטל: את צודקת, לאה, נכון, כי לא כולם מצויים בזה וראוי שנבין.

מיקי רוזנטל: אני רוצה תשובה קונקרטית לשאלה שלי.

<דנה נויפלד: יש סעיף ייחודי בתוך חוק התקשורת אליו נגיע בהמשך.

<דנה נויפלד: אני אלך עוד צעד אחורה.

<דנה נויפלד: אין כרגע פרסומות בכבלים ובלוויין אלא בערוצים ייעודיים.

<דנה נויפלד: יש סעיף ספציפי שהוא יגיע יותר מאוחר, סעיף 6כד, שמדבר על סיטואציה בה ניתן להתיר פרסומות בכבלים ובלוויין שכרגע אינן מותרות.

<דנה נויפלד: כשנגיע לסעיף 6לד1, זה סעיף הסמכה שמדבר על הערוצים הייעודיים, שם יש סמכות לשדר שידורי פרסומת ואז שם מצויות הסמכויות של המועצה הנוגעות לשידורי פרסומת.

מיקי רוזנטל: אז זה לא כאן.

<דנה נויפלד: זה לא כאן.

<אתי בנדלר: בסעיף 6לד1 אין תיקון מוצע.

<דנה נויפלד: נכון.

<דנה נויפלד: אני באה לומר שלא נגענו במהות של הרגולציה ואתה מעלה עכשיו שאלה לגבי מהות הרגולציה והאיסור או ההיתר.

מיקי רוזנטל: ברור שאני מעלה את זה.

מיקי רוזנטל: זה השלב להעלות את זה ואת גם יודעת למה.

<דנה נויפלד: אני יודעת.

מיקי רוזנטל: כי אישור של פרסומות בערוצים ייעודיים משנה את כל המבנה המסחרי של כל עולם התקשורת.

<דנה נויפלד: אתה לא מאשר משהו - - -

מיקי רוזנטל: אני רק שואל.

מיקי רוזנטל: עוד לא אמרתי כלום.

מיקי רוזנטל: אני רק שאלתי שאלה מאוד קונקרטית.

<שלמה פילבר: נכון.

איתן כבל: מיקי, נעשה פאוזה.

נחמן שי: מותר להיות חשדנים כי יש סיבה טובה מאוד להיות חשדנים.

נחמן שי: האם יש כאן גם שינויים בשוק הפרסום במדינת ישראל?

נחמן שי: אני לא מתנגד להם אבל אני רוצה לדעת ושהם יוצגו בצורה גלויה ולא באוזן האחורית.

<דנה נויפלד: התשובה היא לא.

<שלמה פילבר: אני אגיד.

<שלמה פילבר: אין כאן שום שינוי מהדברים המהותיים.

<שלמה פילבר: בכל החוק הזה אין שום שינוי מההסדרה הקיימת היום בתחום השידורים.

נחמן שי: יכול להיות שנגיע לזה, אני לא פוסל את זה על פניו, אבל זה צריך להיות מוצג בצורה גלויה ושקופה.

איתן כבל: דנה, צודקת מנהלת הוועדה וזה לא יחזור על עצמו.

איתן כבל: יש סעיפים, בוודאי כאשר אנחנו עוסקים בסעיפים מהותיים, גם אם הם העתק-הדבק, אנחנו ראויים לקבל הסבר עליהם.

איתן כבל: אני מבקש קודם כל, לפני שנעסוק בשאלות, ואף אחד לא יפריע, את תגידי מה מונח כאן בסעיף הזה, מה הסעיף הזה, ואחר כך, אם יהיו שאלות לחברים, ישאלו אותן.

איתן כבל: בואו קודם כל נבין על מה אנחנו מדברים.

איתן כבל: יש שאלות כי אף אחד לא מבין בדיוק.

נחמן שי: לא.

נחמן שי: מבינים, מבינים.

<דנה נויפלד: אני אסביר שוב.

<דנה נויפלד: הסעיף הזה מונה את אותן סמכויות של הרשות.

<דנה נויפלד: הפסקה הראשונה מדברת על סמכות הפיקוח.

<דנה נויפלד: כל רגולטור שקובע הסדרה, בצדה צריכה להיות לו סמכות הפיקוח.

<דנה נויפלד: פיקוח אומר לבדוק שהוראות ההסדרה אכן מקוימות.

<דנה נויפלד: לכן פסקה (1) קובעת שהפיקוח על ההוראות לפי החוק הזה ועוד לפי שני חוקים נוספים – חוק סיווג וסימון וחוק שידורי הטלוויזיה (כתוביות ושפת הסימנים) – ההוראות האלה מפוקחות על ידי הרשות.

<דנה נויפלד: פעם זה היה על ידי המועצה ולפי ההצעה שלנו עכשיו זה מועבר לרשות, להבדיל מהמועצה.

<דנה נויפלד: זאת פסקה (1).

<דנה נויפלד: פסקה (2) מדברת על הסמכות לקבוע תנאים והגבלות בדבר בלעדיות בתוכן שידורים.

<דנה נויפלד: דודו, יש לזה כללים?

<דנה נויפלד: יש כללים שעניינם תנאים והגבלות בדבר בלעדיות בתוך השידורים היום?

<דודו קובסניאנו: כן, בוודאי.

<דנה נויפלד: אם כן, יש כללים כאלה, המועצה קבעה אותם ומחר אם ירצו לתקן אותם, אתה רוצה להסביר על זה משהו?

<דודו קובסניאנו: על הבלעדיות בתוכן שידורים?

<דודו קובסניאנו: :

<דנה נויפלד: כן.

<דנה נויפלד: איזה כללים יש.

<דודו קובסניאנו: אין משהו שהוא על השולחן כאן.

<קריאה: כן.

<קריאה: ספורט.

<דודו קובסניאנו: בנושא הספורט יש איסור שתהיה בלעדיות בתכנים לגבי הספורט וזה מה שמייצר את הסיטואציה.

איתן כבל: את המאבק.

<דודו קובסניאנו: לא.

<דודו קובסניאנו: דווקא הפוך.

<דודו קובסניאנו: זה מייצר את הסיטואציה במסגרתה גם לקוחות הוט וגם לקוחות YES יראו את אותם שידורים.

איתן כבל: זה ברור.

איתן כבל: אני אומר שבהמשך יש מאבק מול הגופים האחרים.

חי שגב: המאבק הוא בעיקר כי חברה שהיא לא תחת הסדרה היום חשבה שהיא תוכל לקבל בלעדיות על תכני השידור.

איתן כבל: נכון.

<דודו קובסניאנו: במסגרת חוק ההסדרים הנוכחי אנחנו מוסיפים לטפל בבעיה הרוחבית שהנושא של היעדר בלעדיות יחול גם על הפלטפורמות החדשות.

<דנה נויפלד: אם כן, אלה תנאים והגבלות בדבר בלעדיות בתוכן השידורים.

<דנה נויפלד: פסקה (3) אומרת שהרשות לא רק רשאית לפקח ולקבוע תנאים אלא היא גם רשאית לקבוע כללים.

<דנה נויפלד: כללים הם חקיקת משנה בנושאים האלה.

נחמן שי: זה בסדר.

<דנה נויפלד: בנוסף היא מוסמכת לקבוע כללים בדבר לוחות משדרים של בעלי רישיונות לשידורי כבלים.

<דנה נויפלד: דודו, כרגע אין כללים כאלה.

<דנה נויפלד: נכון?

<דודו קובסניאנו: לא.

נחמן שי: מי מאשר את הכללים בקצה הדרך?

נחמן שי: הוועדה הזאת?

<דודו קובסניאנו: המועצה.

נחמן שי: הם לא צריכים לבוא לכאן לאישור?

<אתי בנדלר: לא.

<אתי בנדלר: על זה בדיוק מדובר.

<אתי בנדלר: לא המועצה וכמובן גם לא הוועדה.

<אתי בנדלר: זה יהיה בסמכות הרשות.

<דנה נויפלד: גם היום כללי המועצה, כמו כללי הרשות השנייה – מנכ"ל הרשות השנייה לשעבר – הכללים האלה נקבעים בידי הגופים הרגולטוריים בעצמם ולא עוברים אישור של ועדת כנסת.

<דנה נויפלד: זה שוב ממד של עצמאות.

<דנה נויפלד: פסקה (4) מדברת על אישור שיתוף פעולה בתחום השידורים והמשדרים בין בעלי רישיונות לשידורים.

<דנה נויפלד: יש אישורים כאלה, נכון?

<דודו קובסניאנו: יש אישורים.

<דודו קובסניאנו: ככל שהזמן עובר יש פחות שיתופי פעולה.

איתן כבל: תסבירו.

מיקי רוזנטל: למשל בשידור ספורט, קשת עושה עם הכבלים, ואז הם צריכים לקבל אישור על כך.

איתן כבל: ברור.

<דודו קובסניאנו: קופרודוקציה.

<דנה נויפלד: עכשיו זה בסדר?

<דנה נויפלד: זה יותר ברור עכשיו?

איתן כבל: כן.

איתן כבל: תכף אני אתן למיקי לשאול את השאלה שלו.

<זיו מאור: קודם הייתה הקדמה לגבי ההבחנה בין סמכויות שנוגעות לתוכן וסמכויות טכניות יותר.

<זיו מאור: כשאנחנו קוראים את הסעיף הזה, אנחנו רואים שזה מאוד דיכוטומי.

<זיו מאור: לפחות לגבי הסיפא של פסקה (3).

<זיו מאור: אני לא יכול להבין איך קביעת כללים לגבי לוחות שידורים לא נוגע לתוכן וליישום.

<זיו מאור: קביעת הכללים לגבי איך נראה לוח שידורים, זה תוכן מובהק ואני מציע לוועדה להבהיר את הנושא הזה.

<זיו מאור: לפקח על לוח שידורים שקבעה ואישרה המועצה, זה גם תוכן אבל זה עוד מילא כי זה טכני ואי אפשר לצפות שהמועצה תטפל בכל סעיף אבל לקבוע איך נראה לוח שידורים ומה שמים בלוח השידורים, זה תוכן מובהק וצריך להיות בסמכות של נציגי ציבור ולא של פקידים.

<זיו מאור: זה בכפוף לעמדה העקבית שלנו שבכלל אין למדינה מה להתעסק עם תוכן אבל מאחר שעמדה זו - - -

איתן כבל: ולמה אנשי ציבור צריכים להתעסק בתוכן?

מיקי רוזנטל: לא.

מיקי רוזנטל: הטענה היא שלא צריך בכלל.

<זיו מאור: נציגי ציבור לא צריכים להתעסק בתוכן, אבל אם הממשלה מתערבת בתוכן שמשדרים גופים פרטיים, אז לפחות שזה ייעשה על ידי נציגי ציבור ולא על ידי פקידים.

איתן כבל: אני אגיד לכם משהו.

<אתי בנדלר: יש משהו בדבריו.

איתן כבל: בתפיסה שלי לגבי תכנים, אני חושב שהשוק כבר במקום אחר.

איתן כבל: מחר ישב פקיד ואומר, כמו בימים ההם, את זה תשדר ואת זה לא תשדר או אם קוראים לו נציג ציבור שאומר שדר או לא שדר, אני חושב שאלה ימים אחרים, אבל בסדר, תכף נפתח את זה.

עיסאווי פריג': זה טוב לערוץ 33 ולערוץ הערבי.

<זיו מאור: אנחנו בעמדה הזאת.

איתן כבל: אני חושב שחלק מהעניין של המעבר לרישיונות בין היתר, כשאני הבאתי את הצעת החוק יחד עם הנשיא דהיום ריבלין, זה היה חלק מהתפיסה הזאת.

<זיו מאור: זה הזמן להגיד שלרשויות האלה אין מה להתערב.

<אתי בנדלר: השאלה אדוני מה עושה הרגולטור שצריך לאשר לוחות שידור.

<אתי בנדלר: האם הוא בודק למשל שהתחייבות של גוף במכרז להפיק איקס סדרות באה לידי ביטוי בלוח השידורים או שהוא נכנס גם למהות של מה ישודר במסגרת התכניות.

<אתי בנדלר: לכן אולי צריך להבהיר את זה.

רועי פולקמן: גם אני מסכים שיש היום רזולוציית יתר.

רועי פולקמן: יגידו לו דרמה או דוקו דרמה.

רועי פולקמן: זה באמת עבר כבר מזמן את ההיגיון הסביר.

רועי פולקמן: הדיון יהיה במהות של הרגולציה.

רועי פולקמן: אפשר להגיד אחוז של יצירה מקורית, אחוז של סוגה אבל אין דיון להיכנס ברמת הרגולטור.

איתן כבל: אני רוצה להבהיר איך אני רואה את זה.

איתן כבל: הדבר היחיד שפקיד או נציג ציבור צריך, אם בכלל, לעשות זה רק לוודא שאותו גוף עומד בתנאי הזיכיון.

רועי פולקמן: אבל יצירה מקורית למשל.

איתן כבל: אמרתי.

איתן כבל: אם למשל יש לו איקס הפקה סוגה עילית.

רועי פולקמן: זה לא התוכן.

מיקי רוזנטל: העניין הוא לא רק העמידה בכמויות שמחייבות את הזכיינים למשל בכמות של דרמה, בכמות של סרטי תעודה וכולי וכולי, אלא לעתים, ורוב הוויכוחים היו אל מול הזכיינים, על השאלה אם זה באמת סרט תעודה או כתבה.

מיקי רוזנטל: כמובן זה גוף מסחרי שרוצה לחסוך כסף ומישהו צריך להחליט האם הוא עומד בהתחייבויותיו לא רק בכמויות אלא גם בתכנים עצמם.

מיקי רוזנטל: הכוונה היא לא להגיד שיעשו סרט על משה ולא על איציק חס וחלילה אלא באמת לראות שהם עומדים בדרישות הרגולטוריות.

מיקי רוזנטל: אבל בעתיד ממילא עוברים למשטר של רישיונות.

איתן כבל: כן, אבל עד ש-.

<שלמה פילבר: אדוני היושב ראש, המלצת הוועדה הייתה לחלוטין לבטל את כל הנושא הזה של אישור מראש של לוחות שידורים ולהעביר את זה.

<שלמה פילבר: זאת אומרת, יש את כל הנושא הזה של דוקו, דרמה וכל מיני דברים מהסוג הזה אבל היום למשל הזכייניות מגיעות מראש לאשר במועצת הרשות השנייה את לוח השידורים לפני העונה וזה יבוטל.

<שלמה פילבר: יהיה פיקוח אחרי מעשה.

<שלמה פילבר: אם יהיה משהו שלא בסדר, יתערבו, אבל אם לא, ישאירו את זה להם.

מיקי רוזנטל: אני קראתי את הדוח ואכן זה כתוב בדוח.

מיקי רוזנטל: אני לא יודע אם נאמץ את זה, אבל זה כתוב בדוח.

<גילה ורד: אולי זה יבוטל אבל אני מבינה שכרגע זה נמצא בהצעה.

<שלמה פילבר: כרגע זה נמצא כאן.

איתן כבל: זה המצב הנוכחי.

<שלמה פילבר: העתיד הוא פחות רלוונטי.

<דודו קובסניאנו: אני רוצה לומר שבשני החוקים, גם בחוק התקשורת וגם בחוק הרשות השנייה, יש סעיפים שמסמיכים את המועצה לקבוע לוחות משדרים.

<דודו קובסניאנו: לוחות המשדרים זה לבוא ולהגיד שביום הזה והזה מה אתם הולכים לשדר.

<דודו קובסניאנו: המועצה מעולם לא קבעה כללים בנושא הזה.

<דודו קובסניאנו: המועצה פשוט מדברת על קווטות.

<דודו קובסניאנו: נגיד הם צריכים לעשות כך וכך סוג מסוים והם יכולים לשים את זה איפה שהם רוצים.

<דודו קובסניאנו: אנחנו לא מאשרים לא מראש ולא בדיעבד את לוח המשדרים.

<דודו קובסניאנו: אם רוצים, אפשר, אבל זה פשוט להיכנס למהות.

<דודו קובסניאנו: אפשר להוריד את הסמכות הזאת גם וגם.

נחמן שי: אתם אמרתם קודם שאתם מאחדים את גופי העל אבל אתם לא נוגעים בחוקים.

נחמן שי: אם כן, כאן זה כן שינוי.

<דנה נויפלד: זה לא שינוי.

<דנה נויפלד: זה בדיוק הסעיף שקיים היום.

<דנה נויפלד: אותה סמכות מוענקת למועצה.

<דנה נויפלד: אנחנו מעבירים אותה מהמועצה לרשות.

<דנה נויפלד: זה אותו חוק.

<קריאה: אם הוועדה המליצה לבטל, למה לא לבטל?

<שלמה פילבר: לא נוגעים כאן בכלום.

<שלמה פילבר: אם נתחיל לפתוח סעיף אחד, כולם כאן ירקדו ואנחנו נשב כאן שנה.

<שלמה פילבר: לא נוגעים בכלום, לא לטוב ולא לרע.

<שלמה פילבר: כרגע שופכים את הכול כפי שהוא במשפך ואחר כך יעשו את התיקונים.

<יורם בונן: יש כאן שלושה רבדים אדוני.

<יורם בונן: יש את הרובד של קביעת כללי המסגרת, יש את הרובד של פיקוח על זה שעומדים בכללים ויש את הרובד שאני חושב שבאמת ברור כאן

<יורם בונן: שהוא ארכאי שגוף, לא חשוב בכלל אם אלה עובדי מדינה או שליחי ציבור, מאשרים את לוח השידורים, איזו תכנית ובאיזו שעה.

<יורם בונן: לגבי שני הרבדים הראשונים, אני שם אותם רגע בצד.

<יורם בונן: אני חושב שהרובד השלישי, אין לו מקום יותר ואין מה לחכות עם זה.

<יורם בונן: זה משהו שצריך לרדת מהשולחן היום.

<יורם בונן: אין שום סיבה שבעולם שבאים עם לוח שידורים ברזולוציה של שעה אחרי שעה, שלא לדבר על כך שבחוק הרשות השנייה בכלל כתוב שהמועצה תקבע – לא תאשר, כתוב שהיא תקבע – את לוח השידורים.

<יורם בונן: מישהו באמת חושב שיושבים המנכ"לים של שני הערוצים ליד הפקס ומחכים שהמועצה תשלח אישור איזה תכנית לשדר והיא תקבע להם את הלוח?

<יורם בונן: זה משהו שהיה ב-1990 ולא נכון להיום.

<שלמה פילבר: הכול נכון אלא שבעוד רגע יבואו הכבלים והלוויין עם רשימה של ההצעות הארכאיות שלהם ואתם פותחים כאן את הכול.

נחמן שי: שלמה, זה משתנה עכשיו או לא?

<שלמה פילבר: זה ישתנה.

נחמן שי: מתי?

נחמן שי: לא עכשיו.

<שלמה פילבר: לא עכשיו.

<שלמה פילבר: בעתיד.

מיקי רוזנטל: אני רוצה לשאול אותך, מר פילבר.

מיקי רוזנטל: אם אנחנו מחליטים עכשיו להגיד שלא מאשרים לוח שידורים בחוק הזה עכשיו, עוד לפני השינויים של הדוח וכולי, מה המשמעות?

מיקי רוזנטל: אולי לא צריך לשאול אותך את זה אלא את הרשות השנייה.

מיקי רוזנטל: מה המשמעות אם אתם לא מאשרים יותר?

מיקי רוזנטל: מה המשמעות אם אנחנו מבטלים את זה עכשיו?

מיקי רוזנטל: זה כאוס?

מיקי רוזנטל: מה זה יוצר?

<יורם בונן: הנה, יושב כאן הגוף המפקח ואומר שהם לא רוצים את זה.

מיקי רוזנטל: אני שואל שאלה.

<קריאה: הוא לא מפקח עליך אלא הוא מפקח על אחרים.

מיקי רוזנטל: הרשות השנייה, אפשר לקבל תשובה?

מיקי רוזנטל: אם אנחנו עכשיו מבטלים את העניין של אישור מראש של לוח שידורים, מה זה עושה?

מיקי רוזנטל: זה וששה כאוס רגולטורי?

<מיכל גרוס: המשמעות כנראה פגיעה באינטרס הציבורי מאחר שהמסך לא יהיה תחת פיקוח.

איתן כבל: את עונה ואני לא יודע מה השאלה.

מיקי רוזנטל: אני אחזור על השאלה ברשותך אדוני.

מיקי רוזנטל: הרי מדובר בחוק עתידי ואנחנו לא יודעים איך יתקבל הדוח של פילבר וכולי.

מיקי רוזנטל: עכשיו אנחנו כותבים חוק ואני שואל מה המשמעות מבחינת הרגולטור, הרשות השנייה, אם אנחנו עכשיו מבטלים את האישור מראש של לוח השידורים.

מיקי רוזנטל: האם זה כאוס רגולטורי או מה קורה אם אנחנו עכשיו בחוק מבטלים את זה?

איתן כבל: אני רוצה להתייחס.

איתן כבל: אני רוצה לחסוך את זה.

איתן כבל: אני אומר, דנה ומומו, בעזרת השם יגיע דוח פילבר ונדון בכל, אבל יחד עם זאת אני רוצה שכן נחשוב.

איתן כבל: ברשותך, אני לא אצביע על זה עכשיו.

<שלמה פילבר: אני מציע, זה לא אנחנו.

<שלמה פילבר: אני הולך אתך בכיוון הזה ואני מציע שאתה תפנה לרשות השנייה ותבקש עמדה של מועצת הרשות השנייה ושל יושבת הראש שלא נמצאים כאן היום.

נחמן שי: יכול להיות שיש כאן דברים ארכאיים שזמנם עבר.

נחמן שי: אני אפילו מסכים אתך.

נחמן שי: אבל אם תפתח את זה, תאמין לי, אני יושב בכנסת הזאת כבר כמה שנים, אתה פותח פתח לשינויים ואתה תהיה הראשון שתבקש לעצור את התהליך.

נחמן שי: אתם צריכים להתמודד עם השינוי הגדול שהם מכינים.

נחמן שי: לא כדאי לכם עכשיו.

נחמן שי: הרצון הטוב שלנו נגיד לא מגישים יותר לוחות זמנים אבל זה יקלקל כי אמרנו שאנחנו עוסקים רק ברמה - - -

איתן כבל: אני רוצה לסכם.

איתן כבל: סליחה.

נחמן שי: יש לכם הרבה רצון טוב כאן.

נחמן שי: פנו לרשות, אולי הרשות מוכנה - - -

איתן כבל: נחמן, אני מסכם את הקטע הזה.

איתן כבל: שמעתי אתכם.

איתן כבל: גם לי יש דעה אבל זה כבר לא משנה.

איתן כבל: ברשותכם, אני רוצה לומר את הדבר הבא.

איתן כבל: תראו, אני לא מצביע על החלק הזה.

<דנה נויפלד: אפשר רק על פסקה (3)?

איתן כבל: תני לי בבקשה לנהל את העניין.

איתן כבל: אני מודה לגברתי.

איתן כבל: העניין ברור לי אבל אני רוצה שתנוח דעתי.

איתן כבל: דעתי עדיין לא נחה בשאלה הזאת.

איתן כבל: מצד אחד אני מבין לחלוטין את מה שאומר נחמן, ואי אפשר להתעלם ממה שהוא אומר.

איתן כבל: אנחנו נפתח ולך תדע איפה זה יסתיים.

נחמן שי: זה עולם אחר.

איתן כבל: זאת פתיחה על פתיחה ואנחנו יכולים למצוא את עצמנו לא מפסיקים לסקל אבנים, אבן על אבן, מתוך רצון טוב.

איתן כבל: יחד עם זאת, כדי שאני ארגיש ושחלק מחברי הוועדה גם ירגישו שבאמת אנחנו מקווננים על העניין, אני רוצה את חוות הדעת של הרשות השנייה ואת חוות הדעת של מועצת הכבלים והלוויין וזאת כדי שנעשה תיקו בעניין.

עיסאווי פריג': תגיד מה אתה מבקש בחוות הדעת.

איתן כבל: אני רוצה לדעת מה המשמעות מבחינתם אם למרות שדוח פילבר שעוסק בכל השאלות האלה יגיע בבוא העת, האם לא ראוי כבר כאשר אנחנו כאן במקום הזה לעשות את איזה תיקון קטן בדברים שהם ארכאיים ממילא.

מיקי רוזנטל: לגבי האישור המוקדם למשל.

איתן כבל: כן.

איתן כבל: כל מה שכל אחד כאן אמר שיכול להיות שכבר פג תוקפם וכדאי כבר כאן לומר את דברנו.

מיקי רוזנטל: לא יהיה יותר אישור של לוחות שידורים לזכיין חדש במכרז חדש.

מיקי רוזנטל: לכן יש לכם יכולת לפקח אבל אישור כבר לא יצטרכו מן הסתם לעולם.

נחמן שי: אם אתה לא רוצה באמת לפתוח את זה, אני מבין את האינטרסים השונים שיש כאן בחדר הזה וזה ייקח אותך למקומות אחרים.

נחמן שי: אני מציע שנסת

נחמן שי: פק בפנייה של הוועדה.

איתן כבל: זה מה שאמרתי.

נחמן שי: בדיוק.

נחמן שי: פנייה אל הרשות השנייה שתשקול האם כבר בתקופת הביניים אפשר להוריד את הדרישה ההיסטורית הזאת שאולי אבד עליה הכלח.

איתן כבל: אנחנו שוב בעניין של המביא דברים בשם אומרם.

איתן כבל: אני רוצה לחזור ולומר, אם לא הובנתי ונחמן היה צריך לחזור על הדברים.

איתן כבל: אני הודעתי שאני לא מצביע על הסעיף הזה.

איתן כבל: אנחנו נצביע עליו בפעם הבאה.

איתן כבל: אני ביקשתי, כדי שתנוח דעתי, האם בסוף אנחנו נתקוונן על פי נחמן או תחושות אחרות, שמועצת הכבלים והלוויין תכין לנו מסמך קצר וגם הרשות השנייה.

<קריאה: לא.

<קריאה: דווקא מי שרלוונטית כאן זאת מועצת הכבלים והלוויין.

איתן כבל: בסדר.

איתן כבל: כדי שתנוח דעתנו בעניין הזה.

איתן כבל: אז נחליט.

מיקי רוזנטל: אני רוצה לחזור לפסקה (1) ברשותך, דנה.

מיקי רוזנטל: פרסומות.

מיקי רוזנטל: בין המלצות ועדת פילבר יש גם את סוגיית הפרסום הסמוי.

איתן כבל: הסדרת הנושא.

מיקי רוזנטל: נכון.

מיקי רוזנטל: לא הבאתם את זה לכאן.

<דנה נויפלד: נכון.

<דנה נויפלד: לא הבאנו את זה לכאן.

<שלמה פילבר: זה מהותי.

מיקי רוזנטל: אבל יכול להיווצר מצב שתקום מועצה ולא יקרה שום דבר עם הדוח ואז אנחנו שוב משאירים נושא שהרשות השנייה ומועצת הכבלים – סליחה, אני אגיד את זה באופן לא בוטה במיוחד – כשלה בנושא של הפיקוח על הדבר הזה.

מיקי רוזנטל: הפרסום הסמוי חגג בכל הערוצים ואנחנו יודעים את זה.

מיקי רוזנטל: כולם יודעים את זה.

מיקי רוזנטל: עכשיו אנחנו אומרים, בסדר, המצב היה כל כך גרוע, אז עכשיו ניתן לזה גם חותמת רשמית.

<קריאה: אין שבוע שבו אנחנו לא - - -

מיקי רוזנטל: אני יודע שאתם עושים לא מעט ועדיין אני אומר לך שאין לך מושג כמה תוכן שיווקי עובר מתחת למה שאת רואה.

מיקי רוזנטל: אם את רוצה, תקבלי גם פירוט בהזדמנות.

מיקי רוזנטל: אנחנו כאן משנים חוק.

מיקי רוזנטל: אתם המלצתם לשנות את הפיקוח.

איתן כבל: כיוון שגם זאת נקודה שנוגעת לשינוי, אני מבקש גם מהכבלים והלוויין להוסיף עוד נדבך נוסף לשאלה ששואל מיקי ואז אנחנו בפעם הבאה נדון.

איתן כבל: יש לי בקשה, שזה יהיה מקסימום עמוד-עמוד וחצי לכל אחד מהגופים.

איתן כבל: אז נקבל את ההחלטה אם כדאי לפתוח או לאשר את ה כפי שזה, העתק-הדבק.

חי שגב: אני רק רציתי לומר לפחות לפרוטוקול שהמועצה לכבלים ולוויין הסדירה את האופן השיווקי בכללים.

חי שגב: נאמר שלא נעשה דבר אבל נעשה.

איתן כבל: תודה.

איתן כבל: נמשיך.

<דנה נויפלד: תיקון סעיף 6ה בסעיף 6ה לחוק העיקרי – ברישה, אחרי "ואלה תפקידי המועצה" יבוא "בפעילותה לפי חוק זה, ובלי לגרוע משאר תפקידיה וסמכויותיה לפי כל דין".

<דנה נויפלד: בפסקה (1) - פסקאות משנה (ד) ו-(ה) – יימחקו.

<דנה נויפלד: בפסקה (5), פסקת משנה (ב) – תימחק.

<דנה נויפלד: פסקה (7) – תימחק.

<דנה נויפלד: בכותרת, במקום "תפקידי המועצה" יבוא "תפקידי המועצה לפי חוק זה".

<קריאה: כלומר, פסקה (ו) נשארת.

<דנה נויפלד: במקור.

<דנה נויפלד: אינה מתוקנת.

<קריאה: המלים "והגנת הצרכן" נשארות.

<דנה נויפלד: בדיוק.

<דנה נויפלד: זאת תמונת הראי של הסעיף שכרגע הקראנו.

<דנה נויפלד: זאת למעשה המחיקה של כל התפקידים שעוברים מהמועצה לרשות.

<דנה נויפלד: אנחנו מוחקים אותם מהסעיף הזה ומעבירים אותם לסעיף שלא הצבעתם עליו.

<דנה נויפלד: זאת תמונת הראי.

איתן כבל: יש התייחסויות מהקהל המכובד?

<זיו מאור: רק במשפט.

<זיו מאור: זה בדיוק אותה תמונת רקע ... המועצה.

מיקי רוזנטל: זה נכון.

איתן כבל: הבנו.

איתן כבל: אני לא הצביע על כל המכלול הזה.

איתן כבל: העניינים ברורים.

איתן כבל: יש כאן עמדות כאלה ואחרות.

איתן כבל: כפי שאמרתי, גם הבקשה שלי מהכבלים וגם ממועצת הרשות השנייה לגבי שתי הנקודות שביקשנו התייחסות האם לבצע כאן את התיקונים גם בנושא הפרסומת הסמויה וגם לגבי לוח השידורים, האם כאן כדאי כבר לעשות את השינויים.

איתן כבל: ביקשתי את חוות הדעת שלכם על עמוד-עמוד וחצי מנומק ולהעביר לנו את זה מבעוד מועד ולא כשאנחנו בדרך לכאן.

איתן כבל: שבוע, עשרה ימים.

איתן כבל: דנה, בבקשה, בואי נמשיך.

<דנה נויפלד: תיקון סעיף 6ה1 בסעיף 6ה1(ד) לחוק העיקרי, בכל מקום, במקום "המועצה" יבוא "הרשות".

<דנה נויפלד: סעיף 6ה1 עוסק בהפקות מקומיות.

<דנה נויפלד: מה שאנחנו מעבירים מהמועצה לרשות זה את נושא האכיפה.

<דנה נויפלד: היום סעיף (ד) מדבר על מה קורה כאשר בעל רישיון לשידורי כבלים מפר חובה שהוטלה עליו לפי הוראות החוק הזה והמועצה רשאית לחייב אותו להפיק או לרכוש הפקות מקומיות.

<דנה נויפלד: אנחנו מעבירים את הסמכות הזאת מהמועצה לרשות.

נחמן שי: אתם לא פוגעים בחוזים.

<דנה נויפלד: לא נוגעים ברגולציה.

מיקי רוזנטל: רק הסמכויות עוברות.

<דנה נויפלד: רק הסמכויות.

<זיו מאור: היועצת המשפטית של המשרד דיברה על הפרדה בין תוכן לבין משהו טכני.

איתן כבל: אני אסביר.

איתן כבל: אני לא רוצה להיסחף.

איתן כבל: זאת אומרת, דברים שאנחנו אומרים ב-MUST.

איתן כבל: זאת אומרת, אם יש מצב שהוא ממש כמו השאלה שמעלה מיקי או השאלה ששאלת קודם.

איתן כבל: אם אני עכשיו אפתח את כל העניין, הכוונה המרכזית של החוק בשלב הזה כפי שהממשלה הגדירה לנו אותו היא מה שדנה אמרה, פרויקט המשפך.

איתן כבל: זה לא אומר שאנחנו עושים העתק-הדבק לגמרי.

איתן כבל: יש את הנושאים שמחייבים אותנו התייחסויות כמו דרך מינוי היושב ראש וכל הדברים האלה, שזאת ליבת החוק הנוכחי, ובדרך באופן טבעי אנחנו נצטרך להחליט האם אנחנו רוצים בנקודות מסוימות בעת הזו שאנחנו כבר עוסקים בעניין לעשות כל מיני תיקונים.

איתן כבל: אם לא היה פילבר מונח לפתחנו, זה דיון אחר, אבל כיוון שאנחנו כבר יודעים שפילבר מונח, זה משהו אחר.

<שלמה פילבר: קוראים לוועדה הוועדה להסדרת השידורים.

איתן כבל: אתה יכול להגיד את זה כמה פעמים שאתה רוצה, אבל עדיין זאת ועדת פילבר.

איתן כבל: זה יותר טוב מאשר להגיד ועדת מומו.

עיסאווי פריג': לאורך כל ההקראה מאז התחלנו, היו הרבה סעיפים שבוטלו או נמחקו.

עיסאווי פריג': מה בטל ומה נמחק?

עיסאווי פריג': אני לא יודע מה אומר הסעיף עצמו.

<דנה נויפלד: לא בטל.

<דנה נויפלד: רק מחליפים את המועצה ברשות.

עיסאווי פריג': איך נדע מה נמחק ומה בטל?

<דודו קובסניאנו: כמו שהיה בחוק שידורי הטלוויזיה מהכנסת, עורכת הדין בנדלר הביאה נוסח משולב וזה היה מאוד פשוט וקל לקריאה.

<שלמה פילבר: כן, אבל כאן יש שני חוקים.

<דנה נויפלד: דודו, אתה אחראי על זה.

<דודו קובסניאנו: אני לא אחראי.

<דודו קובסניאנו: אני נותן הצעות ייעול.

מיקי רוזנטל: זאת הצעה מצוינת.

<אתי בנדלר: הערה לסעיף עצמו.

<אתי בנדלר: כפי שנאמר, הסעיף הזה מעביר את סמכויות המועצה לרשות ואני חושבת שזה ראוי ובסדר.

<אתי בנדלר: אבל עדיין בתוך החוק עצמו ובהצעת החוק עצמה יש תפקידים בתחום הסנקציות הייתי או מרת שמוטלים על יושב ראש הרשות ולעתים על הרשות.

<אתי בנדלר: כאן אני לא בטוחה שההבחנה ברורה.

<דנה נויפלד: אנחנו מקבלים את ההערה.

<דנה נויפלד: מתאים שזה יהיה יושב ראש הרשות.

<אתי בנדלר: זאת אומרת, כל הסנקציות יהיו מוטלות.

<דנה נויפלד: הסנקציות הפרטניות.

<דנה נויפלד: זה לא הדיון בפיקוח.

<דנה נויפלד: צודקת היועצת המשפטית.

<קריאה: הכוונה שהסנקציות יהיו בידיים לא של פקיד אלא של היושב ראש.

נחמן שי: אבל היושב ראש והמנכ"ל הם אחד.

מיקי רוזנטל: הכוונה היא שלא יהיה פקיד שיהיה אחראי על הטלת הסנקציות.

איתן כבל: זה מה שבעצם אמר זיו.

<שלמה פילבר: היושב ראש הוא המנכ"ל אבל הוא נבחר.

איתן כבל: עיסאווי, אתה רוצה שעכשיו כל סעיף שאומרים יוקרא קודם?

עיסאווי פריג': לא.

עיסאווי פריג': שנבין מה הסעיף.

איתן כבל: אין בעיה.

עיסאווי פריג': סעיף זה בטל.

עיסאווי פריג': מה הסעיף שבטל?

<אתי בנדלר: לא מדברים עכשיו על הסעיף שבטל.

<אתי בנדלר: בסעיף 6ה1(ד) בו מוצע לתקן במקום המועצה יבוא הרשות או כפי ששמענו עכשיו יבוא יושב ראש הרשות, הסעיף הזה אומר ש"הפר בעל רישיון לשידורי כבלים חובה שהוטלה עליו לפי הוראות סעיף זה, רשאי יושב ראש הרשות לחייבו להפיק או לרכוש הפקות מקומיות בשיעור של כפל ההפקות המקומיות שיחס אליהן הופרה החובה כאמור ורשאי הוא ליתן הוראות בין השאר בדבר הסוגות ולוחות זמנים להפקתן או לשידורן.

<אתי בנדלר: חייב יושב ראש הרשות את בעל הרישיון לשידורי כבלים לפי סעיף קטן זה, לא יוטל על בעל רישיון האמור עיצום כספי" וכולי.

<שלמה פילבר: זאת בעצם סנקציה כלכלית.

עיסאווי פריג': אין בעיה.

עיסאווי פריג': מוצע לשנות את הסמכות שתטיל את הסנקציה?

איתן כבל: זה הכול.

<דנה נויפלד: מהמועצה ליושב ראש הרשות.

<לאה ורון: בטבלטים של חברי הכנסת מצויים גם חוק התקשורת (בזק ושידורים) התשמ"ב-1982 וכן חוק הרשות השנייה לטלוויזיה ורדיו וחוקים נוספים שהחקיקה המוצעת מציעה לתקן.

עיסאווי פריג': למה לא לאמץ את מה שהוצע על ידי עורך הדין שיהיה לנו נוסח משלב וכך תהיה לנו יותר הבנה ויותר קל?

איתן כבל: זה עניין טכני.

עיסאווי פריג': זה לא טכני.

עיסאווי פריג': זה יכניס אותנו יותר לעניין.

<אתי בנדלר: אם הם מוכנים, בסדר.

איתן כבל: אני יכול לתת לך את החוק לידיך ואתה תמיד יכול להסתכל במקום.

איתן כבל: למה אני לא מחייב אתם בעניין הזה?

איתן כבל: כיוון שלא מדובר בשינויים מהותיים.

איתן כבל: אנחנו לא משנים עכשיו את החוק הקיים לגבי הסנקציות וכל הדברים האלה.

איתן כבל: אנחנו בסך הכול עושים כמו שאמרנו העתק-הדבק בנושאים המסוימים האלה.

עיסאווי פריג': אתה בעצמך פוחד מהעתק-הדבק.

איתן כבל: לא.

איתן כבל: אני לא אמרתי שאני פוחד.

איתן כבל: בסך הכול ביקשתי הסבר.

איתן כבל: לא פחדתי מהעתק-הדבק.

איתן כבל: אני יודע איפה החששות שלי בתוך הדיון והחששות שלי הם לא מהסעיפים האלה.

איתן כבל: כאן אנחנו רוצים להוציא תחת ידינו עבודה מקצועית טובה.

איתן כבל: שם השאלות הגדולות שצריכות להישאל.

איתן כבל: זאת אומרת, עכשיו המשחק הוא כאן ואנחנו בכלל נתמקד.

איתן כבל: אני לא בעניין של פיליבסטר אלא אני בעניין של להגיע ולהתווכח על המהות.

איתן כבל: אבל אם אתם יכולים לעשות את העניין הזה, נודה לכם מאוד מאוד.

<דנה נויפלד: אנחנו נעשה מאמץ לעשות את זה.

<דנה נויפלד: אנחנו נעשה את זה לפי הנוסח של הכחול ולא הנוסח שלאחר כל התיקונים.

איתן כבל: בסדר.

<ליאור תמאם: יש לי בכל זאת שאלה.

<ליאור תמאם: בכל זאת סמכות המועצה להטיל סנקציות ולבחון את לוח השידורים או את העמידה בהפקות המקומיות עוברת ליושב ראש הרשות, זה לאיש אחד, כלומר, אותו אדם יעמוד בפני הלחצים שהיום עומדת בפניהם מועצה שלמה או יצטרך לעמוד בפני הלחצים בפניהם עומדת מועצה שלמה.

נחמן שי: אם היא עומדת.

<ליאור תמאם: השאלה אם אותו אדם אחד יוכל לעמוד בפני הלחצים של גופי השידור, היוצרים, הממשלה.

<ליאור תמאם: לא זאת, ממשלה אחרת כמובן.

איתן כבל: אני רוצה להשתדל לענות לך.

איתן כבל: אין גבול לשאלות האלה.

איתן כבל: זיו לפני דקה העלה שאלה מהותית עקרונית איפה צריך שיהיה מרכז הכוח, האם אצל פקיד הציבור או אצל הנבחר.

איתן כבל: ההתנגשות הזאת לא מפסיקה להתקיים.

איתן כבל: כל אחד סביב השולחן הזה ואלה שלא כאן, יש לו את הסעיף שלו שהוא כל עולמו.

איתן כבל: זיו אומר קודם ובצדק שחלאס עם זה, יש כאן נושאים שצריכים להתקבל על ידי נציגי הציבור ולא הפקידים.

איתן כבל: דרך אגב, זה גם ויכוח אמיתי בהרבה מאוד עניינים.

איתן כבל: אתה בעצם מבקש ממני להחזיר את זה בחזרה.

<ליאור תמאם: אני לא מבקש להחזיר את זה בחזרה.

<ליאור תמאם: אני מבקש לשאול את עצמנו האם המועצה שקשה לה לעמוד בפני המועצה, יעמוד בלחצים האלה אדם אחד.

איתן כבל: זה תמיד קיים.

איתן כבל: שאלה טובה.

<ליאור תמאם: אם אדם אחד יצטרך לעמוד מול לחצים שמופעלים על ידי כל תעשיית התקשורת בישראל, הוא לא יעמוד בזה.

איתן כבל: אני אומר לך מהניסיון האישי.

איתן כבל: יותר קל לי לעמוד בלחץ, אני כאיתן, כאדם, מאשר כשיש מערכת שלמה שכולם לוחצים גם עלי כי אתה עושה ריבוי אינטרסים.

איתן כבל: לפחות כאן אתה מצמצם את האינטרס למקום אחד ולא על כוחות נוספים למרות שגם זאת לא התשובה הכי טובה.

נחמן שי: אני חושב שאלה דברי טעם.

נחמן שי: הנושא הזה שעומד על סדר היום דורש שיקול ציבורי רחב ואדם אחד, יהא כוחו אשר יהא ויהיו סמכויותיו אשר יהיו, הוא אדם אחד בסופו של דבר.

נחמן שי: אחרת לשם מה צריך את המועצה אם אתם לוקחים דברים שיש להם ערך ציבורי ומעבירים אותם לפקיד ממונה?

נחמן שי: חבל.

נחמן שי: אני לא יודע אם הוא חזק או חלש, זה תלוי.

נחמן שי: יש לנו את כל המודלים בזירה הציבורית, אבל כאן אני חושב שצריך להשאיר את זה בידי המועצה.

איתן כבל: זה בדיוק חלק מהעניין למה לא צריך להתחיל להתעסק למשל בתוך כל העניינים האלה.

איתן כבל: אין גבול.

איתן כבל: אנחנו עכשיו פותחים.

איתן כבל: למה זה כן ולמה אתה חושב עניינים אחרים לא?

איתן כבל: אני מנסה להגיד שבסוף בסוף יש כאן עניין של תפיסה.

איתן כבל: אומר זיו למשל שזה בכלל לא צריך להיות בידיים של אנשי מקצוע.

איתן כבל: אני מקווה שהיושב ראש יהיה איש ציבור ולא ממונה אבל אתה יודע כמה ממונים ראיתי וכמה אנשי מקצוע ראיתי שלא עושים את תפקידם וכמה ממונים עושים את תפקידם?

איתן כבל: בסוף זה עניין שהוא לא חד חד-ערכי.

איתן כבל: זה לא משהו שאתה יודע לומר שאתה יודע לייצר בתבנית מסודרת את הדבר הזה הבלתי לחיץ.

איתן כבל: אני כבר ראיתי גופים שמורכבים מאלף אנשים והם יותר לחיצים מאדם אחד והפוך.

<ליאור תמאם: הסברה היא שאדם אחד יהיה יותר לחיץ.

איתן כבל: אני לא בטוח.

איתן כבל: באמת אני אומר לך את זה.

נחמן שי: אני בטוח.

נחמן שי: אני מביע את דעתי.

<ליאור תמאם: כולנו כאן מנסים מדי פעם לייצר ואני חושב שכולנו יודעים שאדם אחד הוא לחיץ יותר ממועצה שלמה.

עיסאווי פריג': שאלה.

עיסאווי פריג': מנכ"ל משרד התקשורת אמר שהוא שפך את הכול ועשה הרבה העתק-הדבק.

עיסאווי פריג': למה כאן לא עשה העתק-הדבק?

איתן כבל: הוא עשה כאן העתק-הדבק.

עיסאווי פריג': לא.

איתן כבל: אנחנו ביקשנו לשנות.

איתן כבל: זה דיון שאנחנו מנהלים אותו.

עיסאווי פריג': המועצה והרשות.

עיסאווי פריג': התיקון של 6ה.

איתן כבל: הייתה הערה בעקבותיה ביקשנו שזה יהיה היושב ראש.

איתן כבל: זאת שאלה.

איתן כבל: אני מבקש שתשקלו אותה.

<דנה נויפלד: אפשר להתייחס לזה מכמה היבטים.

<דנה נויפלד: כמו שאמרתי בהתחלה, זה לא כתוב בסלע.

<דנה נויפלד: ההצעה הזאת נראית לי הגיונית כיוון שהיום הסמכות להטלת עיצום כספי, שזאת הסנקציה האולטימטיבית הכלכלית, מצויה בידי יושבת ראש המועצה לשידורי כבלים ושידורי לוויין.

<דנה נויפלד: זה המצב הקיים והוא פועל.

<דנה נויפלד: מאז ומעולם זה היה בידי יושב ראש המועצה ולא נטענה טענה.

<דנה נויפלד: מהצד השני אני יכולה להבין כי פה מדובר בהפקה של כפל הפקות ומדובר בענייני תוכן.

<דנה נויפלד: אני יכולה גם להבין את הטיעון שזה צריך להיות בידי המועצה ואני יכולה להסביר מדוע זה נכון שזה יהיה בידי הרשות שהיא הופכת להיות הגורם המפקח.

עיסאווי פריג': צריך לתת לכמה שיותר אנשים ולא לרכז בידי אחד.

נחמן שי: מגוון הדעות.

נחמן שי: ראש הממשלה רוצה פלורליזם בתקשורת.

נחמן שי: הנה דוגמה לפלורליזם.

איתן כבל: יש כאן ויכוח.

איתן כבל: לא דעתו של כל אחד כאן היא כאילו משה רבנו שירד מסיני.

איתן כבל: אני יודע שקרן אור פניהם של הרבה מהאנשים כאן אבל אני לא מתייחס לזה.

<דנה נויפלד: אולי אפשר לשמוע את עמדת המועצה או עמדת יושב ראש המועצה.

איתן כבל: לא.

איתן כבל: תודה רבה שאת מנהלת לי את הדיון.

איתן כבל: אין לי עניין לשמוע.

איתן כבל: אם היה מצב שהם בדיון ובהתלבטות איך הדברים אמורים להיות, זה עניין אחד.

מיקי רוזנטל: אפשר לשאול שאלה טכנית שתעזור לנו לקבל החלטה.

מיקי רוזנטל: כמה פעמים הוטלו עיצומים כספיים בשנה האחרונה?

חי שגב: לא הרבה.

מיקי רוזנטל: כמה פעמים?

מיקי רוזנטל: אפשר לספור על כף יד אחת?

חי שגב: בודדים.

מיקי רוזנטל: אם אלה לא מקרים תכופים או שכיחים, אפשר לקבוע בחוק שזה נעשה על ידי יושב ראש הרשות בעצה או בהתייעצות עם.

מיקי רוזנטל: אם זה מנגנון שבועי, זה מסרבל את ההחלטות.

איתן כבל: חברים יקרים, זאת שאלה עקרונית.

איתן כבל: כל הדיון כאן נפתח בגלל שביקשנו לפתוח את השאלה העקרונית וגם לעניין הזה אני אקבל את ההחלטה אחרי שנקבל את המסמך בו נחליט האם אנחנו, כמו שאמר נחמן, לא פותחים את כל התהליך ועושים איזה סוג של הדבקה.

איתן כבל: אם זאת הייתה יושבת ראש מועצת הכבלים והלוויין, אין שום סיבה לא לעשות את זה בעניין אחר.

איתן כבל: פשוט מאוד.

איתן כבל: אי אפשר כשנוח לנו אנחנו הולכים כך וכשנוח לנו אנחנו הולכים אחרת.

<קריאה: אני רק מסבירה את המצב במועצה לשידורי כבלים והלוויין.

<קריאה: אני מבהירה שברשות השנייה זה לא המצב כיום.

<קריאה: אם תרצו, אני ארחיב אחר כך ואדבר על ההליך שקורה היום.

איתן כבל: תודה.

איתן כבל: השעה 12:00 ואנחנו נכנסים לדיון נוסף.

איתן כבל: ברשותכם,

<לאה ורון: הדיון יתחדש בשעה 13:30 באולם הקבוע של ועדת הכלכלה.

איתן כבל: הישיבה בנושא הזה נעולה.

איתן כבל: תודה רבה לכם.